Өзбекстан ҳәм Грузия арасында туризмди раўажландырыў жолға қойылыўы күтилмекте » Zlixa Orazimbetovanin' jeke veb sayti\nӨткен жылы Өзбекстан Республикасы Олий Мажлиси Сенаты ҳәм Нызамшылық палатасында Грузия парламентиниң баслығы Ираклий Кобахидзе басшылығындағы делегация ағзалары менен ушырасыў болып өткен еди. Онда Өзбекстан ҳәм Грузия ортасында өз-ара исенимге ҳәм дослыққа тийкарланған қарым-қатнасықлар жолға қойылғаны айрықша атап өтилди. Парламентлер аралық байланысларды беккемлеў арқалы мәмлекетлеримиздиң саўда ҳәм экономикалық, инвестициялық, туризм ҳәм транспортлогистика, транзит жолланды қәлиплестириў тараўында бирге ислесиўди раўажландырыў ҳаққында сөз етилди.\nӘлбетте, Өзбекстан менен Грузия ортасындағы турли тараўлардағы мүнәсийбетлер, Дослық ҳәм Бирге ислесиўлер еки елдиң басшылар тәрепинен де кең айтып өтилмекте.\n– Дослық байланысларымыздың раўажланыўынан мен оғада қуўанышлыман, – деген еди И.Кобахидзе. – Бул байланысларымыз келешекте мәмлектлеримиз арасындағы үлкен жойьарларды әмелге асырыўға тийкар болады.\n27 февраля 2018 18:49 156 рет көрилди Комментариялар: 0 Принтер


ИнтерФУТБОЛ :: Кушойишдан кўзиккан «Кальяри»...\nКушойишдан кўзиккан «Кальяри»...\nОдатда бирон,бир чемпионатда қайсидир жамоа тўсатдан ёрқин ўйинлар кўрсатиб, совриндорлар сафидан жой олса, мавсум кашфиёти унвонига сазовор бўлади. Бундан 6 йил аввал молиявий муаммолар туфайли фаолиятини якунлаш тадорикини кўраётган, лекин ишбилармон раҳбар кўмагида барча синовлардан муваффақиятли ўтган ҳолда тобора яхшироқ натижаларга интилаётган «Кальяри» бунга яққол мисол бўла олади.\n«Титроқ овоздаги гапларимдан ажабланманг, ҳанузгача ҳаяжондаман. Бу оқшом ажойиб баҳсни ўтказдик. Танаффусда шогирдларимга мурожаат қилдим: «Оғайнилар, ишларимиз жуда ёмон. Аслида, биз «Сассуоло»дан кам эмасмиз, рақиб шунчаки ўзимиз яратиб берган имкониятлардан унумли фойдаланмоқда. Биз эс,ҳушимизни йиғиб олишимиз лозим. Газеталар бизни мавсум кашфиёти сифатида эътироф этишганини ўқидингизми? Наҳотки байрам давом этишини истамайсиз?» Онт ичаман, ана шу суҳбатдан кейин шогирдларим менинг давримдаги энг яхши ўйинни ўтказишди» деганди «Кальяри» бош мураббийи Роландо Маран «Сассуоло»га қарши сафар учрашувидан кейин.\nРежо,Эмилиядаги ўша беллашувнинг 1, бўлими майдон эгаларининг 2 тўп устунлигида ниҳоясига етганди. Танаффусдан кейин «Сассуоло» пенальтини голга айлантира олмай, ташаббусни бой берди. Меҳмонлар эса Педро ҳамда Рагацунинг аниқ зарбалари эвазига мағлубиятдан қутулиб қолишди. Натижада «Кальяри»нинг мағлубиятсиз серияси 13тага етди, 8та ғалаба ва 5та дуранглар эвазига олинган 29 очко Маран жамоасига 4, ўринни олиб берди. Шу зайлда «Кальяри» янги асрдаги энг яхши натижани қайд этишга яқинлашаётганди.\nБорлиғини жамоага бағишлаган соҳиб.\nИталиялик таниқли магнат Томмазо Жулини 2014 йилга қадар ҳам ўзини футболга бағишлашга уриниб кўрган, аммо ҳар сафар иш мавзу муҳокамасидан нарига ўтмай қолаверарди. Ўсмирлик чоғида Томмазо маълум муддат «Милан» ёшлар жамоаси дарвозасини қўриқлаган, аммо кейинчалик рақобатга дош бера олмагани сабабли спортни тарк этганди. 2005 йилда унинг ҳисоб рақамидаги жамғарма бир неча юз миллиондан ошгач, «Интер» акцияларининг 5 %ини харид қилди ва 2013 йилга қадар директорлар кенгаши аъзоси бўлди.\n2014 йилда Жулини тасарруфидаги Fluorsid нефть компанияси «Кальяри» акциялар пакетини 48 млн. еврога сотиб олди. Айни ўша даврда жамоа ачинарли ҳолатга тушиб қолган, уни талон,тарож қилаётган мутассаддилар билан мухлислар ўртасида кучли зиддият юзага келганди. Боз устига, стадион ярим вайронага айланган, жамоа эса «В» сериясига йўл олиш хавфи остида эди. Энди жамоанинг молиявий ҳолати еврокубок мусобақаларида бемалол иштирок этиш имкониятини берадиган даражага етди.\n4 йилга етмаган вақт ичида Жулини жамоанинг барча муаммоларини бартараф этди, стадион қайтадан қурилмаган бўлсада, камчиликлардан холи бўлди. Энг асосийси, янги соҳиб сардиниялик мухлисларни стадионга қайтаришга муваффақ бўлди. Ҳозирда «Кальяри» уй учрашувларини 70,75 %га тўлган трибуналар кузатувида ўтказаётган эди. Бюджет борасида ҳам муаммолар йўқ: қаторасига 3 мавсумда жамоа трансфер бозорини салбий натижалар билан якунлаган бўлсада, зарар реклама шартномалари, атрибутикалар ва ТВ ҳуқуқлари савдосидан олинган даромадлар ҳисобига қопланмоқда.\nБундан ташқари, Томмазо Жулини жамоа билан тоғли ўлка аҳолиси ўртасидаги самимий муносабатларни қайтадан тиклади. Клуб рамзи сифатида Сардиния байроғининг қабул қилиниши , унинг ғояси. Жулини шунингдек клубнинг эски дўконини бузиб ташлаб, шаҳар марказида 2 қаватли дўконни бунёд этди, унинг пештахталарини топ,клублар мақомига мос сифатли моллар билан тўлдирди. Бу ажойиб совғадан мамнун бўлган шаҳар маъмурлари жамоанинг жорий мавсумдаги либослари харажатини ўз зиммаларига олишди.\nКлуб академияси ҳам изланувчан президент эътиборидан четда қолмади. Азалдан академия фақат Сардинияда туғилган болалар ва ўсмирлар билан фаолият юритганди. Бироқ аввалги соҳиблар даврида анъана андазага айланиб қолганди. Жулини 3 йил ичида анъанани тиклади. Академия янги асрдаги энг иқтидорли тарбияланувчи , Николо Бареллани катта аҳнага тайёрлаб берди. 2017 йилдан бошлаб президент ўз академиясини замонавий бозор талабларига мослаштиришга киришди. Чунки маҳаллий аҳоли ўз фарзандларини асосан Милан, Рим ва Туриндаги топ,клублар академияларига олиб боришарди. Шу боис, Жулини Италия ва КХДР ўртасидаги футболга оид ҳамкорликдан унумли фойдаланишга қарор қилди , «Кальяри» дастурнинг фаол иштирокчиларидан бири сифатида шимолий кореялик ўйинчиларни ўзига жалб этди ва кейинчалик Хан Кван Сонни 5 млн. евро эвазига «Ювентус»га пуллади.\n2013/14 йиллар мавсуми охирида «Кальяри»нинг банклардан қарздорлиги 40млн.дан кўпроқ эди. Жулини барча қарзларни узди. Эътиборлиси, нисбатан камтарона сармоя ёрдамида жамоани етакчилар қаторига олиб чиқди. Одатда президент келажак режалари хусусида эҳтиёткорона фикр билдиради. Лекин «Фиорентина» устидан қозонилган йирик (5:2) ғалабадан кейин тилига бир оз эрк беришга журъат этди:\n«Бу йил «Кальяри» чемпионлигининг 50 йиллик байрами нишонланади. Мен юбилейда фақат ўтмишдаги муваффақиятни ёдга олиш билан чекланмоқчи эмасман. Мухлисларимизни бугунги ўйинларимиз билан хушнуд этишимиз лозим. Бирон,бир нарсага шаъма қилмоқчи эмасман, аммо ўша 1969 йилда «Кальяри» Доменгинини «Интер»га сотиб юборганди. Ҳозир шунга ўхшаш вазиятдамиз»\n«Кальяри»га устозлик қилаётган мутахассис гапларига ишонадиган бўлсак, у ҳеч қачон Сардинияни ўз хоҳишига кўра тарк этмайди. Гарчи бир пайтлар у фақат «Кьево»ни орзу қилган бўлса ҳам.\n«Кьево» , Роландо Маран ҳаётидаги бош жамоа. У футболчи сифатида 9 йил, мураббий сифатида эса 4 йил шу жамоага садоқат билан хизмат қилди. 2018 йилда Роландо жамоа таркибини кучайтириш учун раҳбариятдан озроқ маблағ сўраганди, илтимоси инобатга олинмади. Натижада келишмовчилик юзага келиб, унга чиқиш эшиклари кўрсатилди. Гўёки, у қониқарсиз натижаларни қайд этганмиш.\nМаран футбол борасида клуб соҳиби билан бир хил фикрлаши эвазига Жулини эътиборини ўзига тортди. У ҳам жамоа ўз тарбияланувчилари ҳисобига бемалол фаолият юрита олишига, фақат ўта мураккаб вазиятларда 1 , 2 харидни амалга ошириш билан таркиб жанговарлигини таъминлаш мумкинлигига ишонарди. Ўзаро мулоқот пайтида ҳозирги ўйинчилар ёрдамида рақобатбардош жамоани шакллантира олишини айтиб, президентни лол қолдирганди.\n«Кальяри»даги 1,5 йиллик фаолияти давомида Роландо Маран футбол жамоатчилигининг ўзига бўлган муносабатини бутунлай ўзгартириб юборди. Аввалига Италия матбуоти уни «Кальяри»нинг «Бош оғриғи» дейишганди. Энди у айнан шу жамоада «А» сериясининг малакали мураббийларидан бирига айланди.\nМураббий фаолиятидаги асосий ижобий хислат , Томмазо Жулини билан ҳамфикр эканлиги. Улар бир,бирларини сўзсиз тушунадилар. Масалан, Барелла трансферининг директорлар кенгашидаги муҳокамасида ҳам у президент фикрини қўллаб,қувватлаганди. «Аслида Жулини Бареллани яхши кўрарди. Лекин «Интер»нинг 50 млн. евролик таклифи «Кальяри» учун манфаатли эканлигини билгани туфайли суюкли футболчисини сотиб юборишга рози бўлди» деганди Маран кейинчалик.\nЎз навбатида президент барча харидларни бош мураббий билан маслаҳатлашган ҳолда амалга оширади.\n«Роландо Маран , малакали мутахассис, виждонли инсон. Жамоани аъло даражада бошқармоқда. Унинг айрим ҳолатига ҳавас қилмаган бўлардим , кўпинча ажойиб спорт формасида бўлган ўйинчилар захирада қолиб кетишади. Бироқ бу мураббийнинг қарори, уни муҳокама қилишга ҳақли эмасман» деганди Жулини бош мураббий ҳақида.\nМураббий ҳам клуб соҳибидан мамнун эканлигини яширмайди: «Менга билдирилган ишонч учун мистер Жулинидан миннатдорман. Мен «Кальяри»ни, шаҳарни жуда ёқтириб қолдим. 1,5 йил ичида шунчалик боғланиб қолганимга ишонгим келмайди. Яқин келажакда жамоани тарк этишимни ҳатто тасаввур ҳам қила олмайман. Агар улар мени ишдан четлатишмаса, албатта.»\n«Кальяри» таркиби , турли,туман тақдирлар.\nБу борада айрим футболчилар хусусида тўхталиб ўтамиз:\nРажа Наингголан , «Кальяри»да ижара асосида тўп суриш вариантини танлади. Чунки рафиқаси Сардинияда саратон хасталигига қарши муолажа олаётганди.\nЖованни Симеоне , «Фиорентина» номаълум сабабларга кўра футболчини таркибдан чиқаришга уринаётганди. У ижара шартномасига кейинчалик харид қилиш бандини қўшиб қўйишни талаб қилди.\nНайтан Нандес , «Кальяри» уни харид қилиш йўлида «Штутгарт», «Эвертон», «Лацио», ва «Аталанта»га қарши рақобатда ғолиб чиқди ва 18 млн. евро эвазига уни ўз сафига қўшиб олди.\nЛеонардо Паволетти , оёғидан олган жароҳати туфайли апрелгача майдонга туша олмайдиган бўлди.\nУнинг эътирофига кўра, футболга бўлган қизиқиши йўқолган.\nДаниэле Рагацу , 2019/20 йиллар мавсумидан аввал «А» сериясидаги сўнгги учрашувини 2011 йилда ўтказган экан. Бироқ узоқ йиллик танаффус унинг гол уришига тўсқинлик қилолмади. Рагацунинг сўнгги дақиқада «Сассуоло» дарвозасига урган голи «Кальяри»ни мағлубиятдан қутқариб қолганди.\nБироқ афсуски, шундан кейин Роландо Мараннинг «Кальяри»сига кўз тегди , кейинги 10 учрашувнинг 7тасида имконият бой берилди, 3та ўйиндаги дуранг туфайли яна 6 очко йўқотилди. Натижада бош мураббий истеъфога чиқди, жамоа эса 12, ўринга тушиб кетди.\nҲа, стартдаги 15та ўйинда 45 имкониятдан 29 очкога эга бўлган жамоа кейинги 30 имкониятнинг 27тасини рақибларига бой берди. Бундай кескин ўзгаришни изоҳлаш қийин. Бизга фақат шуниси маълумки, кушойишдан кўзиккан «Кальяри»нинг омадсиз сериясини «Лацио» (2:1) бошлаган бўлса, «Рома» (4:3) ниҳоясига етказди. Қизиғи, бу 2 учрашув Кальярида бўлиб ўтган, уларда майдон эгалари аламли мағлубиятларни қабул қилишганди. Балки 90 дақиқа давомида ҳисобда ортда борган «Лацио»нинг қўшимча вақтда урган 2та голи «Кальяри»ни нокдаун ҳолатига туширгандир? Ёки нокаутмикан?...\n20:27 Тер Штеген «Барселона»дан каттароқ маош талаб қилмоқда (0)\n20:07 «А» Серия келаси мавсумдан турнир форматини ўзгартириши мумкин (0)\n19:44 Эктор Бельерин «А» Серияга йўл олиши мумкин (0)\n18:37 Сауль: «Уч кундан сўнг янги жамоамни билиб оласиз...» (фото) (0)\n17:33 Сауль: «Хави ва Иньеста Испанияни дунёнинг энг кучли терма жамоасига айлантирди» (0)\n16:46 Тиаго Алькантара клубнинг янги таклифини рад этиши мумкин (0)\n16:37 Расман: Мауро Икарди - «ПСЖ» футболчиси! (0)


Тошкент ерусти ҳалқа метросининг иккинчи босқичи қачон қуриб битказилади - 14.06.2022, Sputnik Ўзбекистон\nТошкент ерусти ҳалқа метросининг иккинчи босқичи қачон қуриб битказилади\nИккинчи босқич доирасида 7 та янги бекат очилиши кутилмоқда. Метрополитен учун 14 та янги поезд олиб келинади. 14.06.2022, Sputnik Ўзбекистон\nТОШКЕНТ, 14 июн — Sputnik. Тошкент ерусти метросининг иккинчи босқичи доирасида бешта бекатни шу йил якунида ва қолган иккитасини келгуси йил Наврўзда ишга тушириш мўлжалланган. Бу ҳақда давлат раҳбари матбуот хизмати хабар бермоқда.Президент Шавкат Мирзиёев Тошкент метрополитени инфратузилмасини ривожлантиришга қаратилган лойиҳалар билан танишди. Давлат раҳбарига қурилаётган ерусти ҳалқа метросининг иккинчи босқичини давом эттириб, Сергели йўналиши билан боғлаш, замонавий қурилиш услубларини татбиқ этиш, метро поездларини янгилаш, йўловчи оқимини янада ошириш режалари ҳақида ахборот берилди.Мирзиёев барча йўлларда инсонларга қулайлик ва хавфсизлик биринчи ўринда бўлиши лозимлигини таъкидлади. Метрополитен учун 14 та янги поезд олиб келиш, йўловчилар хавфсизлигини таъминлаш бўйича 2022-2025 йилларга мўлжалланган чора-тадбирлар дастурини ишлаб чиқиш бўйича кўрсатмалар берилди.Янги метрополитен йўналиши бўйида жойлашган маҳаллаларни ободонлаштириш муҳимлиги таъкидланди. Лойиҳаларни такомиллаштириб, қарор лойиҳаси ишлаб чиқиш вазифаси қўйилди.\nИккинчи босқич доирасида 7 та янги бекат очилиши кутилмоқда. Метрополитен учун 14 та янги поезд олиб келинади.\nТОШКЕНТ, 14 июн — Sputnik. Тошкент ерусти метросининг иккинчи босқичи доирасида бешта бекатни шу йил якунида ва қолган иккитасини келгуси йил Наврўзда ишга тушириш мўлжалланган. Бу ҳақда давлат раҳбари матбуот хизмати хабар бермоқда.\nПрезидент Шавкат Мирзиёев Тошкент метрополитени инфратузилмасини ривожлантиришга қаратилган лойиҳалар билан танишди. Давлат раҳбарига қурилаётган ерусти ҳалқа метросининг иккинчи босқичини давом эттириб, Сергели йўналиши билан боғлаш, замонавий қурилиш услубларини татбиқ этиш, метро поездларини янгилаш, йўловчи оқимини янада ошириш режалари ҳақида ахборот берилди.\n“Маълумки, ерусти метросининг иккинчи босқичи доирасида бешта бекатни шу йил якунида ва қолган иккитасини келгуси йил Наврўзда ишга тушириш мўлжалланган. Бу орқали 62 та маҳалладаги 250 мингга яқин аҳоли метрополитен билан қамраб олинади”, - дейилган хабарда.\nМирзиёев барча йўлларда инсонларга қулайлик ва хавфсизлик биринчи ўринда бўлиши лозимлигини таъкидлади. Метрополитен учун 14 та янги поезд олиб келиш, йўловчилар хавфсизлигини таъминлаш бўйича 2022-2025 йилларга мўлжалланган чора-тадбирлар дастурини ишлаб чиқиш бўйича кўрсатмалар берилди.\nЯнги метрополитен йўналиши бўйида жойлашган маҳаллаларни ободонлаштириш муҳимлиги таъкидланди. Лойиҳаларни такомиллаштириб, қарор лойиҳаси ишлаб чиқиш вазифаси қўйилди.


Маддоҳлик бажармаган ишни гапиришдир – Шуҳрат Ғаниев | Qalampir.uz\nМаддоҳлик бажармаган ишни гапиришдир – Шуҳрат Ғаниев\nЖамият\t25 Июнь 17:40 9989\nФарғона вилояти таркибидаги Сўх анклав ҳудудининг Чашма қишлоғида қўшни Қирғизистон фуқаролари билан юз берган тўқнашувларни “Сўх воқеаси” деб аташ ноўрин. Фарғона вилояти ҳокими Шуҳрат Ғаниев бугун Сўхдаги воқеалар ва вилоятдаги ишсизлик бўйича саволларга жавоб бериб, шундай фикр билдирди.\n“Анклав ҳудудда бўлган киши албатта, унинг муаммоларини яхши билади. Чашмадаги ҳолатни Сўх воқеалари деб аталишига қаршиман. Биз қирғизлар билан доимо дўст ва иноқ бўлганмиз. Айни кунларда Сўхда жуда катта ишлар бошланган. Биргина сўхлик ёшларга олий ўқув юртларига кириш учун 500 та квота ажратилганлигининг ўзи ҳам катта воқеадир. Эртага шу олий маълумотли кадрлар туманга келиб, меҳнат қилади. Тараққиётига ўз ҳиссасини қўшади. Туманда ҳозирга қадар 2 минг 500 дан ортиқ ишсизларнинг бандлигини таъминлашга эришилди.\nИшсизлик ҳар қадамда учраши мумкин. Ҳаётда бировга юким тушмасин дейдиганлар ҳам кўп. Асосийси, иш ва даромад топиш инсонни ўзига боғлиқ. Яқинда интернетда Фарғона вилоятида 84 мингдан ортиқ ишсиз хотин-қизлар бор, деган хабар тарқалди. Аммо бу ҳеч қандай асосга эга эмас. Ишсизликни бартараф этиш бу камбағалликни қисқартириш деганидир. Вилоятимизда ҳар йили 60-65 минг ёшлар меҳнат бозорига кириб келмоқда. Демак, олдимизда катта вазифалар бор”, деди Ғаниев.\nВилоят ҳокими маддоҳлик ҳақидаги саволга ҳам жавоб қайтариб, ўзининг шахсий принциплари борлигини ҳам айтиб ўтди.\n“Маддоҳлик бажармаган ишни гапиришдир. Мани ўз принципим бор. Кам гапириб, ишда ўзини кўрсатиш керак. Қайсидир ишни бажариб ташлайман деган ваъдаларга ишонмайман. Барча ишлар сўзда эмас амалда бўлиши керак”, деди Фарғона вилоти ҳокими.\n17 Сентябрь 14:20 39941\n18 Сентябрь 18:04 39108\n18 Сентябрь 08:06 35679\n18 Сентябрь 20:50 34845\n17 Сентябрь 23:44 29317


Сайловларда фуқаролар фаоллиги муҳимдир - Navoiy davlat konchilik instituti Nukus filiali\nСайловларда фуқаролар фаоллиги муҳимдир\nHome > 2021 > Avgust > Сайловларда фуқаролар фаоллиги муҳимдир\nЯнги Ўзбекистонда фуқароларнинг сиёсий фаоллиги, яратувчанлик руҳида яшаши ҳаёт тақозоси, ижтимоий заруратга айланиб улгурди. Бугунги кунда фуқароларимиз нафақат ислоҳотлар иштирокчиси, балки ташаббускорига айланиб бормоқда.\nСайловлар мана шундай фаол фуқаролик позициясини намоён қилишнинг муҳим воситаси, демократик тизимнинг устунларидан бири ҳисобланади. Сайловлар орқали фуқаролар жамият ва давлат ишларини бошқаришда, давлат органларини демократик тарзда шакллантиришга ўз хоҳиш иродаларини билдириш орқали иштирок этади.\nХўш, демократик жамиятда сайловнинг ўрни қандай? Демократия бу, тенг ҳуқуқли инсонлар гуруҳидир, шундай экан ҳар бир сайловчининг сайловда иштироки ҳам, уларга овоз бериш ёки бермаслик ҳам тенг ҳуқуқли ва ихтиёрийдир.\nМаълумки, жорий йилда давлатимиз ва халқимиз ҳаётида муҳим сиёсий жараён – Президентлик сайлови бўлиб ўтади. Шу сабабли Ўзбекистон Республикасининг 2021 йил 8 февралдаги “Сайлов қонунчилиги такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”ги Қонун қабул қилинди. Мазкур Қонун билан нафақат бир қатор қонунларга, балки, Бош қомусимиз ҳисобланган Конституцияга ҳам ўзгартиришлар киритилди.\nЎзбекистон Республикаси Президенти сайловига тайёргарлик кўриш ҳамда уни демократик тарзда очиқ ва ошкора ўтказиш билан боғлиқ масалалар қонунчилик ҳужжатларида белгиланган тартибда амалга оширилади.\nЎзбекистон Республикасининг Сайлов кодексида Ўзбекистон Республикаси Президенти сайловининг ўзига хос хусусиятлари билан боғлиқ масалалар алоҳида ҳуқуқий тартибга солинган.\nДавлатимизнинг жаҳон ҳамжамияти билан дўстона, яқин муносабатларга киришиши ва ҳалқаро нуфузи ошиб бораётганлиги, қонунларимизнинг халқаро умумэътироф этилган нормаларига мувофиқлаштириб борилаётганлигининг тасдиғи сифатида, Европада хавфсизлик ва ҳамкорлик ташкилотининг демократик институтлар ва инсон ҳуқуқлари бўйича бюросининг тавсиялари асосида ҳам бир қатор қонун ҳужжатларига ўзгартишлар жумладан, сайлов комиссияларининг номзодларни сайловчилар билан учрашувларини ташкил этишга оид вазифаси чиқариб ташланиши, сайловолди ташвиқоти даврида давлат ресурсларидан фойдаланиш тақиқланиши, сайлов натижаларини эълон қилиш муддатларининг асоссиз чўзилишининг олдини олиш мақсадида сайлов комиссиялари қарорлари устидан шикоят муддати 10 кундан 5 кунга қадар қисқартирилиши ва сиёсий партияларнинг сайловолди ташвиқоти учун ажратилган маблағлардан фойдаланишнинг шаффофлигини таъминлаш мақсадида улар томонидан сайловдан олдин оралиқ ва сайловдан сўнг якуний молиявий ҳисоботларни, шунингдек, Ҳисоб палатасининг партиялар фаолиятини текшириш натижаларини эълон қилиш тартиби жорий этилишида кўриши мумкин.\nБундан ташқари, миллий экспертлар тавсиялари билан ишлаб чиқилган таклифлар асосида халқ депутатлари туман, шаҳар Кенгашларига сайлов ўтказувчи округ сайлов комиссиялари институти тугатилиб, уларнинг ваколатлари туман, шаҳар сайлов комиссиялари зиммасига юклатилди.\nУмумий тартибга кўра, Ўзбекистон Республикаси Президенти сайлови фуқароларнинг овоз беришига асосланади. Овоз бериш – ҳар бир фуқаронинг давлат раҳбарини сайлашдек конституциявий ҳуқуқини реализация қилишнинг шаклидир. Ҳар бир сайловчи бир овозга эга. Овоз бериш ҳуқуқи, ўз хоҳиш-иродасини билдириш тенглиги ва эркинлиги Сайлов кодекси билан кафолатланади.\nПрезидент сайлови Ўзбекистон Республикаси Конституциясининг 117-моддасига асосан, сайловлар умумий, тенг ва тўғридан-тўғри сайлов ҳуқуқи асосида яширин овоз бериш йўли билан ўтказилади. Ўзбекистон Республикасининг ўн саккиз ёшга тўлган фуқаролари сайлаш ҳуқуқига эгадир.\nУмуман олганда, сайловларда қатнашаётган сайловчиларнинг доимий равишда ўз сиёсий-ҳуқуқий билимларини ошириб бориши уларнинг жамиятимиз ижтимоий-сиёсий ҳаётида фаол иштироки, оммавий ахборот воситалари, шунингдек, интернет тармоғи орқали доимий ёритилаётган сайлов жараёни билан боғлиқ янгиликларга бепарво бӯлмаслиги давлатимизда амалга оширилаётган ижтимоий-иқтисодий ва сиёсий-ҳуқуқий соҳалардаги кенг қамровли ислоҳотларнинг натижаси ошишига хизмат қилиши шубҳасиз. Шунинг учун давлатимизнинг эртанги тақдирига бефарқ бўлмаган ҳар бир фуқаро сайлов жараёнларида фаол иштирок этиши муҳимдир\nНукус филиали директори ӯринбосари.\nPrevious Post Етим болалар ва ота-она қарамоғидан маҳрум бўлган болаларни давлат томонидан қўллаб-қувватлашнинг янги тизимини жорий этиш чора-тадбирлари тўғрисида\nNext Post Янги Ўзбекистон демократик ўзгаришлар, кенг имкониятлар ва амалий ишлар мамлакатига айланмоқда


Кэтрин Эштон Ўзбекистонга сафар қилади\n26 сентябр 2021, Тошкент вақти: 07:37\nноябр 22, 2012\nЕвропа Иттифоқининг Ташқи ишлар бўйича Олий Комиссари Кэтрин Эштон.\nЕвропа Иттифоқининг Ташқи ишлар бўйича Олий Комиссари Кэтрин Эштон келаси ҳафта Марказий Осиё давлатларига сафари доирасида Ўзбекистонга ҳам келади. Ҳюман Райтс Уотч инсон ҳуқуқлари ташкилоти Кэтрин Эштонни, фурсатдан фойдаланиб, ушбу мамлакатлардаги инсон ҳуқуқлари фаоллари билан учрашиши ва сиёсий махбусларнинг озод қилинишини талаб қилишга чақирди.\nКэтрин Эштон 26-30 ноябр кунлари Қирғизистон, Қозоғистон, Тожикистон ва Ўзбекистонга сафар қилади.\nЭштон хоним 2005 йилги Андижон ходисалари ортидан Ўзбекистонга келган Европа Иттифоқининг юқори мартабали илк расмийси бўлади.\nҲюман Райтс Уотч ташкилотининг Марказий Осиё бўйича тадқиқотчиси Стив Свердлов, Озодлик билан суҳбатда, ушбу ташриф мартабали ЕИ расмийсининг ўзбек ҳукуматига ўз зиммасига олган халқаро мажбуриятларни яна бир бор эслатиши учун энг қулай фурсатдир, дейди.\n- Кэтрин Эштон Европа Иттифоқи Марказий Осиё бўйича стратегияси доирасида инсон ҳуқуқлари масаласига ҳам устиворлик берилишини кўп бора айтган ва бу ташриф унинг шу баёнонтлари ва ЕИнинг стратегияси учун синов бўлади,- деди Свердлов Озодлик билан суҳбатда.\nЕвропа Иттифоқи Ўзбекистон билан алоқаларни мустаҳкамлаш ниятида экани ва бу алоқаларнинг даражаси инсон ҳуқуқлари, демократия ва қонун устиворлигига боғлиқ бўлишини таъкидлаб келади.\nИнсон ҳақлари, демократия ва қонун устиворлиги масалаларига ЕИ ташқи алоқаларида устиворлик берилиши кераклиги Европа Иттифоқи ташқи ишлар вазирлари июн ойида қабул қилган Инсон ҳуқуқлари бўйича стратегик дастурида ҳам белигилаб қўйилди.\nАммо, Ҳюман Райтс Уотч Европа Иттифоқининг Марказий Осиёга доир стратегияси ва мулоқот сиёсати бу мамлакатларда иш бермаётганини урғулаб келади.\nЕИ сиёсатини "беқарор" деб атаган ташкилот Ўзбекистон ҳукумати инсон ҳуқуқлари соҳасида Иттифоқ илгари сурган талабларга жавоб бермаган бўлса-да, унга қарши жазо чораларининг бекор қилинганини эслатиб келади.\nСтив Свердловга кўра, Иттифоқ Марказий Осиё давлатларида мавжуд фуқаро жамияти вакиллари билан "ҳаққоний ҳамкорлик" қилиши ва кучли босим ва таҳдидлар остида ишлайдиган ҳуқуқбонлар билан учрашиши керак.\n- Инсон ҳуқуқлари масаласига устиворлик бериш узоқ муддатли барқарорликни таъминлаш нуқтаи назардан ҳам муҳимдир. Инсон ҳуқуқларини топтовчи, пахта далаларида одамларни мажбурлаб ишлатувчи ҳукумат билан ҳеч қачон самарали савдо ҳамкорликни йўлга қўйиб бўлмайди,- дейди Стив Свердлов.\nЕвропа Иттифоқининг Ташқи ишлар бўйича Олий Комиссари Кэтрин Эштоннинг матбуот котиби Майя Кочиянчич, Озодлик билан микрофонсиз суҳбатда, Ҳюман Райтс Уотч баёноти ҳозирда ўрганилаётгани ва яқин вақт ичида бунга муносабат билдирилишини маълум қилди. Лекин, дея қўшимча қилди у, инсон ҳуқуқлари масаласи Эштон хонимнинг ташрифи кун тартибидаги асосий масалалардан биридир.\nЕвропа Иттифоқи 2005 йил Андижон хунрезлигидан сўнг бир қатор ўзбек расмийларига нисбатан виза чеклови ва қурол эмбаргосини кўзда тутувчи санкцияларни жорий этган.\nИттифоқ Ўзбекистондаги инсон ҳуқуқларининг аҳволини қаттиқ танқид қилиши икки ўртадаги муносабатларни совуқлаштириб юборган эди.\nКейинчалик, ЕИ раҳбарияти, санкциялар олиб ташланиши учун қўйилган асосий талаблар Тошкент томонидан бажарилмаганига қарамасдан, "Ўзбекистонни инсон ҳуқуқлари ва қонун устуворлигини янада мустаҳкамлашга рағбатлантириш" важидан санкцияларни бекор қилган эди.\nЕвропа Иттифоқи Россияни киберҳужумлар кампаниясида айблади\nИталия суди Каталония бўлгинчиларининг етакчиси Пучдемонни озод қилди\nАфғонистоннинг афсонавий бойликлари


Nurobod tumani | Saminvest.uz\nСамарқанд вилояти Нуробод туманининг инвестицион потенциали\nБанд бўлган аҳоли – 65,6 минг;\nИшсиз аҳоли – 5,6 минг;\nСаноат маҳсулоти – 114,0 млрд сўм;\nКичик бизнес субъектлари – 452 та.\nТашкил топган сана – 26.11.1975 йил;\nҲудуди – 486 км2;\nАҳолиси – 146 минг, 16-30 ёш 37,2 минг (25,5 %);\nМаҳаллалар – 35 та.\n- Туманда 17 та табиий хомашё конлари аниқланган бўлиб, уларда 9289 минг тонна цемент хомашёси, 7262 минг метр куб табиий безак тошлари, 52285 минг метр куб қурилиш тошлари, 3668 минг тонна охак тош, 22695 минг тонна гипс ва ангидрит хомашёси, 3770 минг тонна қолиплама материаллар, 1647 минг тонна бўрсимон материаллар, 32357 минг метр куб қурилиш ва силикат қумлари мавжуд;\n- экспорт 3,476 млн АҚШ доллари (1,075 млн доллар мева-сабзавот)\n- импорт 16,298 млн АҚШ доллари (4,278 млн кимё маҳсулотлари, 0,392 млн қора метал, 0,01 млн.энергетик маҳсулотлар, 8,642 млн машина ва мосламала, 0,02 млн озиқ-овқат маҳсулотлари, 2,956 бошқалар)\n3) Қишлоқ хўжалиги ва чорвачилик:\n- Ғаллачилик - 2140 га ғалла экилиб, 4148 тн ҳосил олинган, ҳосилдорлик – 19,4 ц/га;\n- Пахтачилик - 450 га пахта экилиб, 671,9 тн ҳосил олинган, ҳосилдорлик – 15 ц/га;\n- Пиллачилик - 2 маротоба ипак қуртини боқиш орқали 8.2 тн пилла хом ашёси етиштирилган;\n- Мева-сабзавотчилик- 313 га боғ мавжуд бўлиб, 85,0 минг тн мева, 414 га сабзавот маҳсулотлари экилиб, 59,7 минг тн ҳосил олинган;\n- Чарвочилик- 61,8 минг бош йирик шохли қорамол мавжуд бўлиб, 15,5 минг тонна гўшт, 41,2 минг тонна сут ишлаб чиқарилган.\n- уран, гипс, оҳак тош, мармар тош, вольфрам рудаси, кварц кукуни, каолин, доломит, травертин, гельмой, ғишт ишлаб чиқариш учун тупроқ, бетон ва силикат буюмлар ишлаб чиқариш учун қум захиралари мавжуд;\n- сувсизликка чидамли донли ва дуккакли экинлар, мева-сабзавот (томчилатиб суғориш усулида), полиз экинлари, узумчиликни ривожлантириш учун 6 минг га ер мавжуд.\n- йирик шохли қорамолчилик, туячиилик, қўйчилик ва эчкичиликни ривожлантириш учун 114 минг га ер мавжуд.\n1) “TESPACK INVESTMENT” МЧЖ томонидан Алюминие радиаторлар ишлаб чикаришни ташкил этиш лойиҳасини амалга ошириш ҳисобига 20 та иш ўринлари яратилади. Ушбу лойиҳанинг умумий қиймати 824,6 минг АҚШ долларини ташкил этади.\n2) “Gamma Window System” МЧЖ томонидан ПВХ профиллар ишлаб чиқариш ни ташкил этиш лойиҳасини амалга ошириш ҳисобига 57 та иш ўринлари яратилади. Ушбу лойиҳанинг умумий қиймати 2107,2 минг АҚШ долларини ташкил этади.\n3) “NUROBOD CHORVA BIZNES BARAKA” МЧЖ томонидан чорва моллари ва махсус техникалари сотиб олиб, лойиҳа қиймати 2178,2минг АҚШ долларлик чорва копмлексини ташкил этиш хисобига 45 та янги иш ўринлари ташкил этилади.\n4) “FOX PIPES INNOVATION” МЧЖ томонидан Полипропилен қувурлар, фитинглар ва ПХВ қувурлар ишлаб чиқариш лойиҳани амалга ошириш ҳисобига 40 та иш ўринлари яратилиши режалаштирилган, лойиҳа қиймати 788,5 минг АҚШ доллари миқдорида.\nЛойиҳалар сони – 56 та; 2) Лойиҳаларнинг қиймати – 1 089 ,7 млрд сўм; 3) Яратиладиган янги иш ўринлари сони – 1282 та.


Наримон УМАРОВ: Конституция – барқарор ривожланиш пойдевори\nВатан озодлигини ҳис этиб яшаш, мустақиллик деб аталган буюк неъматдан баҳраманд бўлиб, ўз орзу-мақсадлари, эл-юрт фаровонлиги учун эркин меҳнат қилиш, изланиш, ўрганиш, яратиш инсон учун энг олий саодатдир.\nЭркин ХОЛБЎТАЕВ: Энди фонограммалардан халқаро стандартларга мувофиқ фойдаланилади\nЭкспертлар мазкур шартномаларни ратификация қилиш бўйича қонунларнинг қабул қилинишини ижобий баҳолашмоқда. Улар бу саъй-ҳаракатлар мамлакатда қисқа муддатларда муаллифлик ва турдош ҳуқуқларни муҳофаза қилиш ҳолатини, ишбилармонлик муҳити ва умуман, мамлакатимизнинг инвестиция муҳитини янада яхшилайди, деб ҳисоблашмоқда.\nЎзбекистон — Тожикистон: cтратегик ҳамкорлик йўлида муҳим қадам\nҲозирги даврда жаҳон миқёсида шиддат билан кечаётган глобаллашув жараёнлари ҳар бир минтақа ва мамлакат олдига кўплаб долзарб масалаларни ўзаро ҳамкорликда ечиш вазифасини кун тартибига қўймоқда. Даврнинг ўзи тақозо этаётган ушбу масалаларни ҳар бир минтақа давлатлари, албатта, ўзаро ишонч ва кенг кўламли ҳамкорлик асосида ечиши мумкин.\nТарихда шундай кунлар, воқеалар бўладики, улар авлодлар хотирасида муҳрланиб қолади. Ўзбекистон Республикасининг Конституцияси қабул қилинган кун биз учун ана шундай унутилмас сана ҳисобланади.\nЖамшид ПИРМАТОВ: Ахборот технологиялари соҳасида ислоҳотлар давом этмоқда\nКейинги йилларда мамлакатимизда олиб борилаётган ижтимоий-иқтисодий ва ижтимоий-сиёсий ислоҳотлар самарадорлигини оширишнинг муҳим шарти сифатида давлат ва жамият бошқаруви соҳасига замонавий ахборот-коммуникация тизимларини жорий этишга муҳим эътибор қаратилмоқда.\nКредитни қайтаришга қаратилган ҳуқуқий асослар такомиллаштирилади\nИлғор халқаро тажрибада қўлланиладиган инструментлардан фойдаланган ҳолда, пул-кредит сиёсатини янада такомиллаштириш, валютани тартибга солишда замонавий бозор механизмлари босқичма-босқич жорий этилиб, миллий валютамиз барқарорлиги мустаҳкамланяпти.\nКонституциямиз халқимизнинг сиёсий тафаккури\nКонституциямиз халқимизнинг сиёсий тафаккури, маънавияти ва маданияти, бебаҳо қадриятлари билан йўғрилган Асосий Қонунимиздир. Инсон қадр-қиммати, ор-номуси, ғурури, эркинлиги ва ҳақ-ҳуқуқлари, фаровон турмуши ва келажаги ифодаланган қомусий ҳужжатдир.\nЎзбекистон — Болгария: парламентлараро алоқалар мустаҳкамланмоқда\nЎзбек ва болгар халқлари ўртасидаги алоқалар узоққа бориб тақалади. Бугунги кунга келиб, мамлакатларимиз савдо, инвестиция, транспорт, туризм, илм-фан ва маданият соҳаларида ўзаро ҳамкорлик қилиб келмоқда.\nЖамшид ПИРМАТОВ: Аҳоли саломатлигига эътибор янада ортади\nҲар қандай давлатнинг энг муҳим бойлиги мамлакат аҳолисининг саломатлиги, миллат генофондининг мустаҳкамлиги билан баҳоланади. Чунончи, соғлом халқ, соғлом авлодсиз келажакни ҳам, тараққиётни ҳам яратиб бўлмайди.\nМухтабар ҲУСАНОВА: Сайловчилар Давлат бюджети ижроси билан жиддий қизиқмоқда\nШуни алоҳида таъкидлашим керакки, сайловчилар билан очиқ мулоқот қилиш — қонун ижодкорларининг жойларда ислоҳотларнинг бориши билан яқиндан танишиш, қабул қилинаётган қонун ва бошқа ҳуқуқий-меъёрий ҳужжатлар ижросини ўрганиш ҳамда аҳолининг талаб ва таклифларини эшитган ҳолда, келгуси вазифаларни белгилаб олишда муҳим аҳамият касб этади.


Оҳангарондаги ЙТҲда тўрт киши жароҳатланди, икки киши ҳалок бўлди — Sof.uz\n18.09 17:07 231 Ўзбекистон\nТошкент вилояти Оҳангарон туманида содир бўлган йўл-транспорт ҳодисаси натижасида икки киши ҳалок бўлди, яна тўрт киши жароҳатланди. Бу ҳақда ИИВ ҳузуридаги Тергов департаменти матбуот хизмати хабар бермоқда.\nМаълум бўлишича, ҳодиса 17 сентябрь куни соат 20:30 да Оҳангарон тумани ҳудудидан ўтган М-39 “Гулистон-Бўка-Ангрен-Қўқон-Андижон-Ош” автомобиль йўлининг 153-километрида юз берган.\nАнгрен шаҳридан Тошкент шаҳри томон “Hyundai porter” русумли автомашинасида ҳаракатланиб кетаётган 35 ёшли ҳайдовчи Х.Т. айни ёналишдаги чапга қайрилиш учун рухсат этилган жойда тўхтаб турган 49 ёшли ҳайдовчи Б.У. бошқарувидаги “Т-28” русумли тракторнинг тиркамасига келиб урилган.\nНатижада Hyundai porter йўловчилари яъни ҳайдовчи Х.Т.,нинг турмуш ўртоғи 32 ёшли С.Т., (аёл) тан жароҳатлари олиб ходиса жойида ҳамда вояга етмаган 5 ойлик қизи Б.Б., Охангарон туман марказий шифохонасининг қабул бўлимига олиб келинган вақтда вафот этган. Бундан ташқари, Х.Т., ва унинг ўғиллари 12 ёшли Б.Б., 10 ёшли У.Б. ва 7 ёшли Х.Б.,лар турли даражадаги тан жароҳатлари билан, туман марказий шифохонасига ётқизилган.\nМазкур ҳолат юзасидан Оҳангарон тумани Тергов бўлими томонидан Жиноят кодексининг 266-моддаси 3-қисми “а” банди (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган.\nТошкент вилояти ЙТҲ Оҳангарон\n10.01 14:19 491 Ўзбекистон\n6.11 12:45 652 Ўзбекистон


Халқаро пул ўтказмалари чекловларсиз амалга оширилади – mulkdor.com\nХалқаро пул ўтказмалари чекловларсиз амалга оширилади\nApril 1 2014, 09:04 Иқтисодиёт хабарлариЎзбекистон\nЎзбекистон Марказий банки жисмоний шахсларнинг халқаро пул ўтказмалари юзасидан ахборот берди. Ахборот матни 1 апрель, сешанба куни молия муассасаси расмий сайтида эълон қилинди.\nМарказий банкнинг маълум қилишича, бугунги кунда Ўзбекистоннинг тижорат банклари жисмоний шахсларнинг халқаро пул ўтказмаларини амалга оширувчи кўплаб хорижий тўлов тизимлари билан ҳамкорлик қилмоқда. Айни вақтда, «баъзи тўлов тизимлари капиталининг амалга ошираётган операциялари ҳажмига нисбатан номутаносиблиги ҳамда рейтинг кўрсаткичларининг пастлиги улар томонидан ўз молиявий мажбуриятларини бажармаслик хавфи мавжудлигидан далолат беради».\n«Шу муносабат билан, республика банклари ва аҳолисининг эҳтимолий йўқотишларини олдини олиш мақсадида Ўзбекистон Марказий банки томонидан жисмоний шахсларнинг халқаро пул ўтказмаларини пул маблағлари бутлигини кафолатловчи шартларда амалга ошириш тартиби жорий қилинди. Жумладан, юқори кредит рейтингига эга бўлмаган тўлов тизими операторлари аванс тўловларини амалга оширишлари ёки суғурта депозитларини жойлаштиришлари ёхуд банк кафолатларини тақдим қилишлари шарт», – дейилади МБ ахборотида.\n«Республика банклари бир қатор тўлов тизими операторлари билан операцияларни юқоридаги талабларга мувофиқ ўтказиш бўйича келишувга эришдилар, шу муносабат билан, жисмоний шахсларнинг халқаро пул ўтказмалари одатдаги тартибда амалга оширилади. Ҳозирги вақтда ва бундан кейин ҳам Ўзбекистонда жисмоний шахсларнинг халқаро пул ўтказмалари ҳеч қандай чекловларсиз амалга оширилади ҳамда фуқароларга пул маблағлари қайси валютада ўтказилган бўлса, худди ўша валютада берилади», – дея қўшимча қилинади хабарда.\nМирзиёев: ҳар бир хонадонда эчки боқишни йўлга ...\nАндижонга сафари давомида Ўзбекистон президенти Шавкат Мирзиёев ҳар бир хонадонда эчки боқишни йўлга қўйиш кераклигини таъкидлаган. Мирзиёев Андижоннинг Олтинкўл ...\nИқтисодиётJune 4 2017, 04:06


Ўзбекистон Қозоғистонга 5 минг кишига мўлжалланган масжид қуриб бермоқда — Review.uz\nЎзбекистон Қозоғистонга 5 минг кишига мўлжалланган масжид қуриб бермоқда\nЎтган йили тамал тоши қўйилган масжид қўшни Ўзбекистоннинг Туркистонга тортиқ қилган туҳфасидир.\nТуркистонда 5 мингдан ортиқ кишига мўлжалланган улкан масжид қурилмоқда. Ўтган йили тамал тоши қўйилган масжид қўшни Ўзбекистоннинг Туркистонга тортиқ қилган туҳфасидир, деб хабар беради Kazinform.\n"Дунёнинг энг яхши тажрибаларини ўзида мужассам этган меъморчилик обидасининг ички ва ташқи кўриниши шарқона услубда безатилади. Ноёб лойиҳа Ўзбекистон Президенти Шавкат Мирзиёев томонидан қўллаб-қувватланмоқда", дейилади хабарда.\nМасжиднинг умумий майдони 5 минг квадрат метрни ташкил қилади. Масжиднинг ташқарисида 3 минг киши намоз ўқиши мумкин. Архитектура мажмуасида мусулмон маросимлари ўтказиладиган жойлар, конгресс зали, тўй саройи, 180 ўринли мадраса, кутубхона, ошхона, спорт майдончаси, 500 машинага мўлжалланган автопарк ва ажойиб фаввора бўлади.\n24.02.2021 16:10 5.7K\n«Микроқарз» нима ва уни қандай олиш мумкин?\n«Ҳудудгазтаъминот» “ақлли” газ ҳисоблагичлар нореал қарздорлик ва пеня учун ўчириб қўйилишига изоҳ берди\nФевраль ойида микроқарзлар тақдим этаётган банклар (+рўйхат)\n1 январь ҳолатига кўра республикадаги микрокредит ташкилотлари ва ломбарднинг активлари миқдори 95,7 млн. АҚШ долларини ташкил этди\nIELTS, TOEFL, GMAT, GRE ва SAT имтиҳонларидан юқори балл тўплаган ёшларга имтиҳон харажатлари тўлиқ қоплаб берилади


Ишонч бизга қанот беради | "Адолат" СДП\nЎзбекистон Республикаси мустақиллигининг 28 йиллиги муносабати билан бўлиб ўтган тантанали байрам тадбирида мамлакатимиз раҳбарининг сўзлаган нутқи ўзбекистонлик барча ёшларга завқ бағишлади. Имкониятлар сари ойдин йўлларимизни ёритувчи шамчироқ бўлди.\nНутқда Президентимиз бугунги Ўзбекистоннинг қиёфаси нечоғлик меҳнат ва интилиш сабаб яратилганлигини таъкидлар экан, албатта, ҳар бир соҳада қилинаётган улкан ўзгаришлар хусусида айтиб ўтди.\nТаълим, тиббиёт, тадбиркорлик, бунёдкорлик ишлари дейсизми, барчасида кузатилаётган улкан ўзгаришларни тилга олиб, бунда халқимизнинг меҳнати акс этганлигини қайд этди.\n“Жаҳолатга қарши маърифат” – айни мана шу пурмаъно ҳикмат бугунги кун одами учун шиорга айланиши лозимлиги эътироф этилди. Чунки маърифат сабаб инсон улкан мақсадларига эришади. Маърифат асосида чуқур ўйлаб, халққа ҳурмат билан, одамлар фикридан келиб чиққан ҳолда ҳар бир масалани ҳал этиш, бир ёқадан бош чиқариб, муаммоларнинг ижобий натижасини кўрсата олишимиз мумкин. Бу борада нутқда таъкидланар экан, шубҳасиз, айни ривожланиш даврида ортда қолмаслик учун барчамиз ҳар куни ўқиб-ўрганишимиз, ўз устимизда ишлашимиз, билим, тажрибаларимизни ошириб боришимиз лозимлиги таъкидланди.\nСўзланган нутқ бугунги кун ёшлари учун янги қирраларини кўрсата олишда имкон берди. Айниқса, декабрь ойида мамлакатимиз парламенти ва маҳаллий кенгашларда бўлиб ўтадиган сайловларнинг биз – ёшлар учун янги имкониятларни очиб беришида муҳим йўл эканлиги қайд этилди. Айтилган фикр бизларга билдирилган юксак ишончдир. Ана шу ишонч йўлида эса ҳамиша фаол бўлишимиз шарт.\nЎзбекистон “Адолат” СДП Бухоро вилоят Кенгаши


Умиджон Эргашев: "Ишончни оқлашга ҳаракат қиламан" - "Насаф" ФК расмий веб-сайти\n06 Mar 2019 Янгиликлар, "Насаф"га оид асосий хабарлар\nУмиджон Эргашев: "Ишончни оқлашга ҳаракат қиламан"\nЖамоамизнинг умидли дарвозабони Умиджон Эргашев ҳам янги мавсум ҳақида ўз фикрларини билдириб ўтди.\n- "Дарвозабон ярим жамоа" деган гап бор. Мана жамоамизни Санжар Қувватов ҳам тарк этди. Клубимиз четдан дарвозабон қидирмасдан сизларга, ёшларга ишонч билдирмоқда бу сизни чўчитмайдими?\n- Жамоамиздан мендан ташқари яна 3 нафар дарвозабон бор. Бу ҳам биз учу ҳам клуб учун фойда. Чунки рақобат бор жойда ўсиш бўлади. Биз жамоадошларимиз билан биргаликда дарвозамиз дахлсизлигини сақлаган ҳолда ажойиб ўйинларимиз билан мухлисларни хурсанд қилишга ҳаракат қиламиз.\n- Ўтган мавсумларда сизни Денис Иванков шуғуллантирганди ҳозирга келиб эса Михаил Наумов билан машъулот олиб бормоқдасиз. Бу иккала мураббий орасидаги фарқ сезиладими?\n- Тўғри Денис Александрович анча тажрибали мураббий ҳисобланади. Бироқ Михаил Константинович катта тажрибага эга чунки ўз вақтида олий лига жамоаларида ўйнаган ва у киши ҳам Денис Иванков қўл остида шуғулланган.\n- Мана ўтган йили суперлига жамоаларига қарши майдонга чиқдингиз, лекин бу йил сизга катта ишонч билдирилиши кутилмоқда. Сизни асосан қайси жамоа ҳужумчилари хавотирга солади?\n- Жанга кирган одам мағлубиятга учрайман деб тушмайди. Мен ҳам айнан қайсидир ҳужумчидан чучийман деб айта олмайман. Футбол бу жамоавий ўйин. Жамоадошларим билан биргаликда тўғри ҳаракат қилсак яхши натижаларга эришамиз деб ўйлайман.


Тошкент автобусларида ҳам тўловларни автоматлаштириш бошландиHaqida.net\nHome Dunyo Тошкент автобусларида ҳам тўловларни автоматлаштириш бошланди\nИлк марта Гулистон шаҳрида синовдан ўтказилган автобусларга тўловларни автоматлаштириш лойиҳаси пойтахт Тошкентда ҳам жорий этилди.\n«Сўнгги пайтларда мазкур йўналишда амалга оширилаётган ишлар нафақат юртимиз, балки жаҳон ҳамжамияти томонидан ҳам кенг муҳокама қилинмоқда. Дунёнинг йирик шаҳарларида аҳолига қулайлик яратиш мақсадида бирин-кетин шаҳар транспорт тармоғида замонавий воситалар ва хизматлар жорий этилмоқда. Буларнинг ичида тўловларни автоматлаштириш масаласи ўзининг муҳим ва такрорланмас аҳамиятига эга.\nКўп йиллик синовлар, бир неча маротаба амалга оширилган пилот лойиҳалар, ОАВ ҳамда жамоатчиликнинг такрорий танқидлари натижаси ўлароқ, Тошкент шаҳар йўловчи ташиш автобусларида ҳам қулай тўлов тизими жорий этилиши бошланди», дей «Kun.uz»га маълум қилди лойиҳа муаллифи.\nМазкур ишлар метрога ҳақ тўлаш ва киришнинг автоматлаштирилган комплексини жорий этиш лойиҳасининг мантиқий давоми бўлиб, улардан ягона тўлов карталари ёрдамида фойдаланилади. Тўлов тизими Тошкентнинг Мустақиллик майдони метро бекатида жорий этилиб, 2 ойдан ортиқ муддатда синовдан ўтказилди. Жорий этилган инновацион ечим ва яратилган қулайликлар йўловчилар томонидан илиқ кутиб олинди ва мутахассисларнинг юқори баҳосига сазовор бўлди.\nТўлов карталари учун ҳозирги кунда жаҳонда оммалашиб бораётган NFC технологияси танланган бўлиб, у ўзининг қулайлиги, хавфсизлиги ва тезкорлиги билан тўлов ва объектларга кириш ечимларида кенг қўлланилмоқда.Шунингдек, мазкур тизимда смартфон ёрдамида ҳам тўловларни амалга ошириш имкони яратилган.\nЭнг эътиборлиси шундаки, тизим тўлиқлигича маҳаллийишлаб чиқрувчи «Mikroelektronika Plyus» МЧЖ томонидан яратилди. Тўлов тизимини лойиҳалаштиришда дунёнинг энг ривожланган давлатлари тажрибаси ва технологиянинг сўнгги ютуқлари ва имкониятларидан кенг фойдаланилди.\n«Mikroelektronika Plyus» МЧЖ йўловчи транспорт, хусусан темир йўл соҳасида автоматлаштирилган тизимларни лойиҳалаштириш, яратиш ва амалиётга жорий этиш бўйича 8 йилдан ортиқ тажрибага ва ижобий натижаларга эга маҳаллий компания ҳисобланади. Электрон қурилмаларни лойиҳалаш, ишлаб чиқариш ва модернизация қилиш бўйича ISO 9001:2008 сертификатига эга.\nТожикистонда «чиройли» авторақамлар аукционга қўйилди\nТошкент ва Жиззах вилоятларига янги прокурорлар тайинланди


“Ўзбек футболида муаммолар етарли” – Юрий Белоус - EFFECT.UZ\nРоссия футболидаги энг тажрибали инсонлардан бири Юрий Белоус сўнгги пайтларда Марказий Осиё Республикаларига тез-тез ташриф буюрмоқда. Ўзбекистонлик ёш футболчи Жасур Жалолиддинов Тошкентга сафаридан сўнг Москванинг “Локомотив” клубида ўзини синаб кўриш имкониятига эга бўлди. Кўриниб турибдики, бу Оқсоқолнинг минтақадаги кўзга кўринган натижаларидан бири, холос.\nШу йилнинг сентабр ойида Юрий Белоус Қирғизистонга ҳам ташриф буюрди. У “Fergana Agency” мухбири билан суҳбатда Марказий Осиё мамлакатлари футболидан олган таассуротлари, режалари ва истиқболлари ҳақида гапириб берди.\nҚуйида мазкур интервьюдан ўзбек футболига дахлдор жойларини ўқишингиз мумкин.\n– “Бунёдкор” футболчиси Фаррух Икромовга Россия қизиқаётганини айтдингиз.\n– Ҳа бу шундай. У жуда иқтидорли, тезкор ва техник йигит. Аммо аниқ маълумотни кутаётган бўлсангиз, мен буни ҳозирча беролмайман. Футболчи терма жамоа сафида шведларга қарши ўйинда олган жароҳатидан фориғ бўлмоқда. Фаррух муваффақиятли операция қилинди. Шундай қилиб, сиз шунчаки кутишингиз керак.\n– Ўзбек футболида ҳаммаси силлиқ эмас, шундайми? Абрамов лицензиядан маҳрум қилинди, Канчельскисга “Навбаҳор”даги маоши берилмади.\n— Ўзбекистонда муаммолар етарли. Эндиликда мамлакат раҳбарияти олдида улар билан курашиш вазифаси турибди. Бу қанчалик кўп бўлади, биз тез орада кўрамиз. Давлат хавфсизлик хизмати раҳбари Азизовга футболни бошқариш бежиз ишониб топширилмаган бўлса керак.\nУмуман олганда, Азизов олдида жуда қийин вазифа турибди – АФУ давлат тузилмалари ишига аралашмасдан, кўплаб энг қийин масалаларни ҳал қилиш, чунки бу ФИФАнинг талаби. Бунда унга Ассоциация вице-президенти Равшан Эрматов ёрдам бериши аниқ.\n– Ҳокимият футбол ривожидан шунчалик манфаатдорми?\n– Шубҳасиз. Президент Шавкат Мирзиёев келиши билан Ўзбекистонда футбол ҳолати яхшиланди. Унинг қўл остида республика қайта туғилади, мамлакат дунёга очилади. Бугун мамлакат юксалиб бормоқда. Аҳолининг 80 фоиздан ортиғи Мирзиёевга овоз бергани бежиз эмас ва бу бўрттирилган рақамлар эмас.\nРеспубликанинг Москвадаги элчихонаси олдида оломон тўпланиб, унга овоз беришди. Ўзбекистон демократиклашиб бормоқда, инвесторлар келади, иш ўринлари пайдо бўлади. Буларнинг барчаси футбол ривожига ижобий таъсир кўрсатмоқда.\nАсосийси, молиявий аҳволингизни тўғри бошқариш. Мураббийлар тайёрлашга, моддий-техника базасини мустаҳкамлашга, ёш авлод футболчиларини тарбиялашга сармоя киритиш керак. Буларнинг барчаси жуда муҳим. Бу эса, албатта, Ўзбекистонни янги босқичга олиб чиқади.\nМаълумот учун, Юрий Белоус – россиялик футбол менежери, спорт мутахассиси ва функционер. 2002 йилдан 2008 йилгача у аввалига “Москва” футбол клубининг бош директори, кейин бош директори ва президенти лавозимларида ишлаган. 2010 йилдан 2011 йилгача “Локомотив” ФК вице-президенти, 2011 йилдан 2012 йилгача “Ростов” ФК бош директори. Футбол менежменти олий мактаби президенти.\nTeglar:FIFA, Navbahor, Абдусалом Азизов, Абрамов, Андрей Канчельскис, Жасур Жалолиддинов, Қирғизистон, Локомотив, Равшан Эрматов, Ўзбекистон, Фаррух Икромов, Шавкат Мирзиёев, Юрий Белоус\n"Golden boy—2021" соврини кимга топширилиши маълум бўлди


СОЦИАЛ ДЕМОКРАТИЯ ҒОЯЛАРИ АМАЛГА ОШАЯПТИ, - Ўзбекистон овози газетаси\n2014 йилдан Германия ҳукумати янги таркиб билан иш бошлади. Мазкур таркиб 2013 йил сентябрь ойида мамлакат парламентига ўтказилган сайловларда кўпчиликнинг овозига эга бўлган сиёсий партиялар вакилларидан иборат бўлди. Халқаро таҳлилчиларнинг фикрича, сайловчи сиёсий партия илгари сурган ғоя учун ёки партиядан кўрсатилган номзоднинг салоҳиятига ишонгани учун овоз берар экан. Хўш, Германиядаги қайси етакчи партиялар қандай ғояларни олға суриб, сайловчилар ишончини қозонди?\nКанцлер Ангела Меркел хонимнинг (у 2013 йил декабрь ойида парламент аъзоларининг кўпчилик овози билан кетма-кет учинчи марта бу лавозимга сайланди) Христиан-демократик/Христиан-социалистик иттифоқи (ХДИ/ХСИ) Германияда олиб борилаётган сиёсатга мувофиқ келадиган ғояларни, яъни ижтимоий масалалардаги ислоҳотларни изчил давом эттиришни таклиф қилди.\nУлар, хусусан, мамлакат иқтисодиётидаги мавжуд иш ўринларининг барқарорлигини сақлаб қолиш ва янги иш жойлари очилишига хизмат қиладиган ижтимоий дастурларни амалга ошириш билан боғлиқ эди. Бунда ҳамма иш топиши ва яхши даромад олиши учун шароит яратиб беришга эътибор қаратилди. Ҳар бир фуқаро муносиб даромад топиш имконига эга бўлиши лозим, аммо бунинг эвазига нарх-наво ошиб кетиши керак эмас. Сиёсий иттифоқ таклиф этган энг муҳим ва характерли ғоялардан бири шу бўлди, дейиш мумкин.\nСоциал демократик партия (ГСДП) ўз ғояларига мос тарзда ижтимоий йўналтирилган ислоҳотларни янада чуқурлаштириш йўлини танлади. Партия асосий даромади иш ҳақи бўлган ишчи-ходимларнинг манфаатларини ҳимоя қилиш бўйича аниқ таклиф билан чиқди. Ҳар бир ишчи-ходим бир соатлик иш вақти учун энг камида 8,5 евро олиши, қисқа муддатларга тузиладиган меҳнат шартномаларини имкон қадар камайтириш чоралари кўрилиши керак. Таълим мутлақо бепул бўлиши, билим олиш учун барча шароит яратилиши, таълим тизими ривожига инвестиция жалб қилиниши зарур. Энг кам пенсия миқдори 850 евро миқдорида белгиланиши лозим. Банклар инқирозли вазиятга тушиб қолганда, давлат пуллари уларни қўллаб-қувватлашга сарфланмаслиги учун банклар фаолияти устидан давлат назорати бўлиши керак.\nЭркин демократик партия либерал ғоялар тарафдори сифатида ишбилармонликка кенг имконият бериш, иқтисодиёт, хусусан, немис саноати янада эркин ривожланиши учун шароит яратиш билан боғлиқ ғояларни олға сурди. Барча хоҳловчилар иккита давлат фуқаролигини қўлга киритиши мумкин. Солиқ тизими иш ҳақига мувофиқ равишда қайта ишлаб чиқилиши лозим. Шаҳарликлар янада эркин бўлиши керак. Ўрта синфнинг молиявий юки камайтирилиши, бойларга катта солиқ солинмаслиги муҳим аҳамиятга эга.\nАйтиш керакки, Германияда бу галги парламент сайловларида 30 дан ортиқ сиёсий партия ва блоклар қатнашди. Уларнинг ҳар бирига алоҳида тўхталиб ўтишнинг иложи йўқ, албатта. Шунинг учун асосан сўнгги йилларда Германия ҳукуматини шакллантиришда бевосита иштирок этиб келаётган ва парламентда кўпроқ ўринни қўлга киритаётган иттифоқ ҳамда партияларнинг сайловолди дастурларига эътибор қаратдик. Қолаверса, парламент сайлови натижалари шунга туртки бўлди.\nПарламент сайловида ХДИ/ХСИ 41,5 фоиз овоз олди ва бу парламент, яъни Бундестагдаги 630 депутатлик ўрнидан 311 тасига эгалик қилиш имконини берди. ГСДПга 25,7 фоиз сайловчи ишонч билдирди. Бу парламентдаги 192 та депутатлик ўрнини социал демократлар олишини англатди. «Сўллар» партияси 8,6 фоиз, «Иттифоқ 90» ва «Яшиллар» биргаликда 8,4 фоиз овоз олди.\nХДИ/ХСИ қайд этган натижа 2009 йилги сайловдагидан яхши бўлишига қарамай, парламентда кўпчиликни ташкил этиш, яъни ҳукуматни шакллантириш имконини қўлга олиш учун етарли бўлмади. Иттифоқ 2009 йилда ҳам парламентда кўпчиликни ташкил этиш учун бошқа бирон партия билан келишишга — коалиция тузишга мажбур бўлганди. Ўшанда Иттифоқ Эркин демократик партия билан бир келишувга келганди. Аммо 2013 йилги сайловда немис либераллари 4,8 фоиз овоз олди. Германия сайлов қонунчилигига кўра, бу натижа мамлакат парламентига кириш ва фракция тузиш учун етарли эмас (бунинг учун партияни камида 5 фоиз сайловчи қўллаб-қувватлаши керак). 2009 йилда Бундестагда 93 депутатлик ўрнига эгалик қилган либерал партиядан 2014 йилдан янги таркиб билан иш бошлаган парламент аъзолари ичида бирон вакил йўқ. Охирги сайлов Германияда либерал ғояларни қўллаб-қувватловчилар сафи тобора камайиб бораётганини кўрсатиб қўйди.\nШунинг учун ХДИ/ХСИ аввалги шеригини қўйиб, сайловда ўзидан кейинги энг яхши натижага эришган ГСДП билан муросага келди. Партиялар вакиллари кейинги тўрт йилликда Германия ички ва ташқи сиёсатининг асосий йўналишларини ўзаро келишиб олиш учун узоқ муҳокамалар ўтказди. Шундан сўнг Германия тарихида учинчи марта «Катта коалиция» тузилди. Бу сайловда кўпчилик овозини олган иккита партия ҳукуматни бошқаришини, Германияда ижтимоий ҳимояни кучайтиришга асосланган ғоялар амалга ошишини англатади.\nХалқаро таҳлилчилар ХДИ/ХСИ ва ГСДПнинг муросага келишида уларнинг сайловолди дастурларидаги айрим мувофиқликлар ҳам ўзига хос ўрин тутганини айтишмоқда. Масалан, ХДИ/ХСИ сайлов олдидан оилали ишчи-ходимлар фарзандлари ва умр йўлдоши учун кўпроқ вақт ажратиш имконига эга бўлиши кераклигини, уй-жой қуриш ва сотиб олиш учун кам даромадлиларга енгилликлар беришни таклиф қилган бўлса, ГСДП ёш болали ота-оналар учун иш вақтини қисқартириш, кам даромадли оилалар фарзандларига нафақа пулларини кўпайтириш тарафдори бўлганди.\nБу йилдан Германия ҳукуматини шакллантирган аъзолар ХДИ/ХСИ ва ГСДПнинг сайловолди дастурларини ўзаро мувофиқ шаклда амалга оширади.


Тушда кийим курса туш табири кийим батафсил малумот\nК - ҳарфига барча тушлар табири\nКийим тушда курса нима булади батафсил малумот\nКийим тушда курса табири нима булади? Тушда кийимларни ювиш — сизнинг янги ҳавойи машғулотларингиз келажакда катта муаммоларга олиб келиши мумкинлигидан огоҳлантиради.\nТушда кийимингизда йоғли доғни кўрсангиз — келажакда даромадли фойдага эга бўлишингизни англатади. Ёшлар учун бундай туш бой хонадонга турмушга чиқишлари ёки уйланишларини билдириши ҳам мумкин.\nТушда қора рангли кийимни кўрсангиз — касалликдан, оқ ранли кийим эса — яхшиликдан дарак беради, тушингизда жуда кўп кийимни кўрсангиз — ўнгингизда ҳам жуда кўп муаммоларга дуч келишингиз мумкинлигини англатади.\nАгар тушингизда кофтани кўрган бўлсангиз — унда сиз совуқ қотишингиз ва шамоллашингизни билдиради. Тушда пўстинни кўриш ёки уни кийиш — бойлик, кутилмаган миқдордаги юқори даромад, узоқ умр кўришни англатади.\nТушда жемперни кўришингиз — илиқ дўстона муносабатларни англатади, шу сабабли жемперни кийиш — янги дўст орттириш, уни узоқ муддат кийиш — узоқ муддатли қалин дўстликни, уни ечиш — дўстингиз билан аразлашиб қолишингизни билдиради.\nАгар сиз тушингизда кийинаётгангизни кўрсангиз — нохуш ҳолатга тушишингиз мумкинлигини англатади. Тушда чалама-чатти, ёки номақул кийинишингиз — кутилмаган меҳмондан дарак беради.\nТушда янги кийим кийиш — янги хотин ёки хушдорингиз бўлишини англатади, кийимларни тозалаш — яхшилик аломатидир. Тушингизда аллаким билан кийим-кечак талашиш — хотинингизнинг хиёнат қилишини, бинафша ёки қирмизи либослардаги кўп инсонларни кўриш — сизни суистеъмол қилишларини, эркак кийимини кийган аёлни кўриш — ўғил фарзанд туғилишини англатади.\nАгар тушингизда мўйнали кийимларни кўрсангиз ёки уни кийсангиз — демак қандайдир мулкни қонуний равишда олишингиздан дарак беради.\nТушда кийим курса ванга табири бўйича\nЎзингизни духоба матоли кўйлакда кўриш — бу қайғу ва йўқотишнинг белгисидир. Кийимни ёқиш — бу йўқотишлардан огоҳлантиради. Тушингизда устингиздаги кийимни ёнаётганини кўрсангиз — мол-мулкни йўқотишингизни англатади.\nАёл киши тушида махсус иш кийимли эркакни кўриши — туш соҳибаси севгилисининг асл табиати тўғрисида нотўғри қарор қилгани ва алданганлигини, турмуш қурган аёл учун эса бу туш унинг эри тез-тез уйга бўлмаслигининг сабаблари ҳақида узоқ вақт тушунмаслиги ва бу ҳолатга жиддий ҳодиса барҳам беришини англатади.\nАёл киши тушида сарафанни кўриши — дам олиш истаги оилавий ҳаётдаги муаммоларга, турмуш ўртоғи унга нисбатан ишончсизлик туйғусини ҳис қилишига олиб келиши мумкинлигининг белгисидир.\nТушда кўрган кийим-кечагингиз қандай эканлигига эътибор беришингиз зарур: бутун ёки йиртилган, тоза ёки нотозалиги тушнинг талқинида катта эътиборга эгадир.\nТушдаги нотоза ва йиртилган кийим — ёлғонни ва бегоналар билан очиқ алоқа қилмаслигингиздан огоҳлантиради. Тоза кийимларни кўришингиз эса доимо фаровонликни англатади.\nТуш табири кийим миллер табири бўйича\nАгарда тушингизда сизда жуда кўп ёрқин ва чиройли кийимлар бўлса — бу ўнгингизда эҳтиёт бўлишингизни ва атрофингиздаги инсонларга беэътибор бўлмаслигингизни, ҳар қандай нотўғри қадамингиз сизни ҳаёт учун зарур бўлган нарсалардан мосуво қилишга олиб келишидан огоҳлантиради. Бундай тушни ёш аёл киши кўриши — алдамчи умиддан дарак беради.\nТушда аъло даражадаги, аммо ноанъанавий модадан қолган кийимни кийганингизни кўришингиз — омад ёки ўтмишда қимматли ғояларга эътиборсиз қараганлигингиздан афсусланишингизни англатади.\nМодадан қолган кийимлардан воз кечиш яъни уларни ташлаб юбориш — яқин орада янги алоқалар, муносабатлар ва ишқий саргузаштларни бошдан кечиришингиздан дарак беради.\nАгар тушингизда сиз кияётган кийим сизга ярашмаганлигини кўрсангиз — яқин кунларда сизнинг баъзи ўтмиш хотираларингиз унутилишини билдиради.\nЭҳтимол сиз бирон бир иш фаолиятингизда қўпол хатога йўл қўйгандирсиз, бу ҳам кўп ўтмай барчанинг ёдидан чиқади шунингдек ўзингизни ҳам.\nБундай туш аёлларга дўстлар орасида ёқимсиз рақобатнинг мавжудлигини ҳам англатади.


Педагогика университети “замдекан”и тажовуз қилган талаба қизнинг аҳволи қандай? | Qalampir.uz\nПедагогика университети “замдекан”и тажовуз қилган талаба қизнинг аҳволи қандай?\n3-саҳифа\t27 Октябрь 2021 12:57 16830\nНизомий номидаги Тошкент давлат педагогика университетининг 2-қават ойнасидан итариб юборилган талаба қизнинг саломатлиги Соғлиқни сақлаш вазирлиги томонидан жиддий назоратга олинган. Унга барча зарур тиббий ёрдамлар кўрсатиляпти ва муолажа жараёнлари давом этмоқда. Бу ҳақда вазирлик Матбуот хизмати маълум қилди.\nҚайд этилишича, бемор М.К. жорий йилнинг 18 октябрь куни Республика шошилинч тиббий ёрдам илмий марказига олиб келинган. Тезкор текширувлар натижасида унга кататравма, қўшма жароҳат, ўнг ўтиргич ва қов суякларининг синиб силжиши, қуймуч суягининг ўнг томонда синиб қониқарли туриши, бешинчи бел умуртқаси ён ўсиғининг синиб қониқарли туриши, бош мия ёпиқ жароҳати, бош мия чайқалиши, пешона соҳаси эзилиб йиртилган жароҳати, травматик шок иккинчи даражаси ташхислари қўйилган.\nҲозир беморнинг динамикада аҳволи қониқарли. Республика шошилинч тиббий ёрдам илмий марказининг тажрибали шифокорлари томонидан муолажалар давом эттирилмоқда.\nЭслатиб ўтамиз, жорий йилнинг 18 октябрь куни Муштарибону Камилова “Зулфия” номидаги давлат мукофотига тавсиянома олиш мақсадида ёшлар ишлари бўйича декан ўринбосари Боғабек Йўлдошев хонасига кирган. Декан хонасидан ҳамма чиқиб кетгач, эшикни қулфлаб, унга тегажоғлик қилган. Қизни диванга ётқизмоқчи бўлганда, у қаршилк кўрсатган ва дераза олдига бориб қолган. Ниятига етолмаган Боғабек Йўлдошев уни итариб юборган.\nҲозирда Боғабек Йўлдошев йўлдошев ҳибсга олинган. Ҳолат бўйича Яккасарой тумани ИИО ФМБ тергов бўлими томонидан Ўзбекистон Республикаси Жиноят кодексининг 118-моддаси (“Номусга тегиш”) ва 105-модда (“Қасддан баданга ўртача оғир шикаст етказиш”) аломатлари билан жиноят иши қўзғатилган.\n24 Январь 17:35 74249\n25 Январь 11:32 59894\n24 Январь 09:34 59569\n25 Январь 16:31 41199\n24 Январь 20:37 35191


АДОЛАТ КУШАНДАСИ ҲАҚИДА ИНШОЛАР ТАНЛОВИ ЎТКАЗИЛДИ - AUZ.UZ\nАДОЛАТ КУШАНДАСИ ҲАҚИДА ИНШОЛАР ТАНЛОВИ ЎТКАЗИЛДИ\nКоррупция бор жойда ортидан яна кўплаб иллатлар урчийди. Бугун жамиятимизда пораҳўрликка қарши кескин кураш олиб борилмоқда. Эртамиз эгаларини ҳам ундан огоҳ этиш, тушунчаларини ошириш мақсадида кенг кўламли ишлар ташкил этилмоқда. Республикамиз барча коллежларининг 3 - босқич ўқувчилари ўртасида ўтказилган иншолар танлови ҳам ана шу эзгу мақсад йўлида ташкил этилди.\n“Биз ёшлар юртимизга хизмат қилишда виждонли, инсофли ва халол бўлишимиз шарт” шиори остида “Коррупция – адолат кушандаси” мавзусидаги танловига қишлоқ хўжалиги касб-ҳунар коллежида ҳам пухта тайёргарлик кўрилди. Иштирокчилар ўртасида ритуал ташкил этилиб, сўзга чиққанлар мамлакатимизда олиб борилаётган ислоҳотлар ва уларга тўсиқ бўлаётган иллатлар хусусида гапирдилар.\n- Касб - ҳунар таълими марказининг жорий йил 27 майдаги буйруғи асосида ўтказилаётган танловга барча битирувчилар жалб этилди, - дейди маънавият-маърифат ишлари бўйича коллеж директорининг ўринбосари Ойдиной Сайфуддинова. – Ўқувчилар ўз фикрларини эркин ифода этишлари учун барча шароитлар яратилди. Уларнинг иншолари республикада юқори ўринларни эгаллашига умид билдириб қоламиз.\nБир қатор алоқадор ташкилотлар ҳамкорлигида танловни юқори савияда, белгиланган талабларга амал қилган ҳолда ташкил этиш мақсадида керакли куч ва воситалар жалб этилди.\nИллатнинг катта кичиги бўлмайди. Вақтида барҳам берилмаса, илдиз отиши, жамият, тараққиёт учун катта хавфга айланиши мумкин. Ўқувчилар тушунчаларини ифода этиш орқали коррупция ва унинг салбий оқибатларини ифодалашга ҳаракат қилдилар. Ўз муносабатларини акс эттирдилар.\n- Коррупция ва бошқа иллатлардан ҳоли бўлиш учун яхши илм олишимиз, ўз меҳнатимиз билан кўзлаган натижаларга эришиш учун интилимиз керак, - деди танлов иштирокчиси Дониёрбек Комилжонов. – Барча имкониятлар муҳайё этилаётган бир даврда оқилона фойдаланмаслик бизга ярашмайди. Ўз кучимиз билан ҳаракат қилсак, турли хил ноқонуний хатти-ҳаракатларга қарши турсак келажакда бугунгидан ҳам фаровон ҳаётга эришамиз.\nДарҳақиқат, бугундан бошлиб ёшларни билимга, меҳнатга, ҳаётга муҳаббатини ошириш, уларга тўғри йўлдан бориши учун имконият яратиш, иллатга қарши курашиш иммунитетини ҳосил қилиш келгусида ўз самарасини беради.


Путин 26 декабрни Россияда мотам куни деб эълон қилди\n17:59 / 25.12.2016\nРоссия президенти Владимир Путин Ту-154 самолёти ҳалокати туфайли 26 декабрни мамлакатда мотам куни деб эълон қилди. У "Россия 24" телеканали эфирида шу ҳақида маълум қилди.\n"Эртага Россияда умуммиллий мотам куни деб эълон қилинади", - деди Путин.\nДавлат раҳбари Ту-154 ҳалокати борасида пухта тергов ишлари олиб борилиши ва ҳалок бўлганларнинг оилаларини қўллаб-қувватлашга ваъда берди. У мазкур ҳалокат юзасидан ҳукуматга давлат комиссиясини тузиш вазифасини топшригани ҳақида маълум қилди. Уни транспорт вазири Максим Соколов бошқаради. Шунингдек Владимир Путин яна бир бор ҳалок бўлганларнинг яқинларига ўз ҳамдардлигини билдирди.\nРоссия Мудофаа вазирлигига қарашли Ту-154 самолёти 25 декабрь куни Адлер аэропортидан Сурияга парвоз қилган. Икки дақиқа ўтгач, лайнер радар экранларидан ғойиб бўлган. Самолёт қолдиқлари Қора денгизда, қирғоқдан 1,5 км масофада топилган.\nҲаво кемасида 92 нафар киши - 84 йўловчи ва 8 нафар экипаж аъзоси бўлган.\nҲозирда фожиа рўй берган жойда қидирув-қутқарув амалиёти ўтказилмоқда. Сўнгги маълумотларга кўра, қутқарувчилар 4 нафар жасадни топиб, сувдан олиб чиқишга муваффақ бўлишган.\nТу-154 лайнери ҳалокатига "техник носозлик" сабаб бўлганлиги тахмин қилинмоқда.\nРоссия Владимир Путин ҳалокат мотам куни Ту-154


Шукур Холмирзаев. Хорун ар-Рашид (ҳикоя) | www.ziyouz.uz\nБош саҳифа Ўзбек насри онлайн антологиясиШукур Холмирзаев (1940-2005)Шукур Холмирзаев. Хорун ар-Рашид (ҳикоя)\nКотиб концлагер маҳбуслари кийимини эслатадиган йўл-йўл оқ-пушти, юмшоқ кийимда.\nУ «BT»дан тутатиб, ўзича роҳатланиб хаёл суради: ипши бошлашга бошлади — институт, редакция, соғлиқни сакдаш бошқармаси бошлиқлари билан алоҳида-алоҳида гаплашди, — наздида, уларнинг дардини билди; собиқ котибдан нолишларини эшитиб жилмайди. Ўзининг ходимлари ҳам анча маъқул, яъники, хушомадгўй кўринди: ҳали уларни ҳам битта-битта билиб олади.\nУмуман, иш яхши бошланди. Бироқ… бироқ ҳозирги талаб, хусусан, мафкура бобидаги «минг»лаб газеталарда ёзилаётган эътирозлар, бу йўриғда бошқача — ҳалигидай — умуминсоний қадриятлар дастуриламал бўлмоғи кераклиги, илло, партиявий мафкура кўп жиҳатдан ўзини оқламагани ва ҳоказоларни ҳам ҳисобга олиш лозимки, бу борада бош қотирмай деса, Биринчи котибнинг қатъий талаби шу: партиянинг обрўсини кўтариш керак, дёмак, одатдаги партиявий мафкурани янгича-самарадор қилиш жоиз, бунинг илк шарти — халққа яқин бўлиш, демак, унинг қалбига кириш, хўш, унинг барча эҳтиёжларини билиб — ишни шунга мослаш…\nМелибой ана шундай жиддий ва мураккаб ўйлар оғушида эса-да, унинг кайфи чоғ, «BT»ни роҳатланиб тутатар ва юмшоқ креслодан тургиси йўқ эди.\n«Бағдод халифаси Хорун ар-Рашиднинг вақт-вақти билан тунлари дарвиш либосини эгнига илиб, қаландархоналар, такяхоналарда юриш одати бор эди. Шу асно у фуқаронинг аҳвол-руҳиятидан хабардор бўлар эди…».\nМелибой ўқишдан тўхтади-да, апил-тапил «BT»дан бирини олди. Кўзойнакни ечиб қўйиб, сигаретни япон ёндиргичида тутатди ва бирдан изига қайрилиб кетди.\nАхир, буни билади-ку? «Чор дарвиш»ниям ўқиган-ку? Шоҳлар, шаҳзодалар ҳам қаландар жомасида…\nЭгнида ўн саккиз яшар ўғлининг айни терим маҳаллари киядиган қалин пахталиги, кирза этиги ва телпаги. Албатта, бу кийимлар ифлос, кир, тер ҳиди ўрнаб қолган… аммо на чора, кийишга мажбур эди.\nМелибой, бу уст-бошга сира ярашмайдиган бир жиддий нигоҳ билан ариқнинг у бетидан ўтган — неон чироқларида йилтираб турган асфальт кўчанинг у боши-бу бошига қарар, хаёл қилиш мумкин эдики, хизмат «Волга»си негадир кечикиб қолаётир: котиб бундан дарғазаб!\nУ ариқдан ҳатлаб ўтиб, қўл… кўтармади: қўлини сал олдинга чўзиб ерни кўрсатди: шу ерда тўхта!\n— Э, бор-е!\n— Менми? Мен… механизатор, — жавоб берди Мелибой ва деразага қаради.\n— Автостанцияга бурилсак, оламиз-да. Ё бир ўзинг тўлайсанми?\n— Бир ўзинг эмиш… Мен сенга буюрдим. Ҳайдайвермайсанми! Ҳим, ҳа, ўзим тўлайман. Ҳим, жуда ғалати бўп кетгансизлар-а?\n— Энди… Шу сигаретни ташла. Мана, мундан чек! — Мелибой «BT» қутисини узатгандан кейин хато қилганини… умуман, хато қилаётганини англади. — Обкомнинг дўконига кириб қолган эдим, шунда бор экан… — деб тўнғиллади. Яна хатога кетаётганини фаҳмлаб изоҳ берган бўлди: — Хўжайинлар билан келган эдик… Улар обкомнинг дачасига келишди.\n— Мен ҳам чекмас эдим-у… — Кейин кулиб юборди. — Чекиб ўрганмаганларга бу яхши… Нимани сўрадинг? Ҳа-а, «қаерликсан»… Э, жўра! Шу ерликмиз-да! — деди Мелибой Бўриев ва чапаначасига ястаниб олди. — Да-а… Ўзинг-чи?\nМелибойнинг капалаги учиб кетди. Айни чоғда ўтган куни вилоят ва шаҳар ДХБлари бошлиқлари билан ҳам Биринчи котиб ҳузурида учрашганини, рэкетчилар бу ерда ҳам пайдо бўлишгани ҳақида қайғули суҳбат кечганини эслади. Шофёрга аллақандай қараб:\n— Бекорларни айтибсан! — оғзидан чиқиб кетди Мелибой Бўриевнинг. — Тавба…\n— Шунақасига-да… Таксининг янгисини олиш учун фалон пул бериш керак. Эскиси ярамайди. Бунинг устига, ремонт ўз ҳисобингдан. Э, оға, бу ишлар бўлмайди… Эй, менга қара! — Ўзи Мелибойга қараб қўйди. — Бу ишларнинг охири нима бўлади, а? Мана, обкомга кириб турар экансан. Катталар…\n— Катталар ҳам билмайди, — деди Мелибой Бўриев туйқус. Лекин ўз гапидан ори келди. Катталар… ҳамма вақт ҳамма нарсани билишарди: айниқса, коммунистлар… — Менга қара, — деди энди у шофёрга, — сен шу, партия… деганига қандай қарайсан? Умуман, сизлар — ҳамкасбларинг қандай қарайсизЛар?\n— Бизнинг завгар партиядан чиқди… Лекин барибир завгар! — хитоб қилди кулиб. — Ўрис шопирлар оёқ тираб олишди. — Демократия! — У яна қаҳ-қаҳ отиб кулди. — Партком чангаллаб қолди. Бечора…\n— Унда ўзингдан сўра… Бизга барибир, оға. Ишқилиб, қорин тўқ бўлса, уст бут бўлса, тагимиздан шамол ўтиб турса — бў-ўлди.\n— Йўқ. Мен шунақа… Сен ҳам катталардан йироқ юр, отдан туш. Анави «BT»ни «Прима»га алмаштир, мендан баттар бўласан… Ҳе, биламан, механизаторларни! Бари ўғри-алдамчи. Битта орден-медал деб юради. Қарабсизки, депутат!..\n— Ана! — деди бирдан Мелибой шодданиб. — Партиянинг обрўси тушгани учун шундай бўлди! Эндиги мақсад — уни кўтариш! Тушундингми? Ҳим, бунга сен ҳам ҳисса қўшишинг мумкин… — У янги сигарет тутатиб олди. Шофёрнинг ёндиргичга қараб қўйганини кўриб ишшайди. — Совға… Хўш, — шиддат билан давом этди яна, — ҳалигидай правакаторларга қарши туриш лозим! Завгарингни айтяпман!..\n— Туф-е! — У яна «Волга»ни шиддат билан ҳайдаб кетди. — Менга партиясини мақтайди! У қил, бу қил… Э, тавбангдан кетай! Мен бунга тушунтираман: ош-нон керак, уст-бош керак… деб! Вот, тушунмайди и всё!\n— Да-а, — деди у беихтиёр хўрсиниб. — Сизларга фақат шу… керак: ейиш, ичиш, кийиниш, пул…\n— Бор, бор, — деди Мелибой. Унинг кўз олдига уй-жойи, кутубхонаси келмади: фирқўм котибининг бундай нарсаларга эга бўлиши табиий ҳол. — Лекин менда… жўра, эътиқод ҳам бор! — деб хитоб қилди.\n— Яна эътиқод… Менинг эътиқодим — яхши яшаш. Ҳалол яшаш. Лекин ҳалол яшашнинг иложи йўқ. Турмуш мажбур қилади. Мана, мен автостанцияга ўтайлик дедим. Ўтсак, камида яна икки кишини олардик. Кўнмадинг. Ўзингдан кўр.\n— Майли-е! — хўрсиниб юборди шофёр. — Айтмоқчи, обкомнинг дўконида яна нималар бор экан?\n— Қиммат… — Мелибой ўзини ўнглаб олди. — Энди улар — чайқовчи-да!\n— Очиқ магазинда бўлса-ку, ўзимгаям олардим. Ҳе! Керакмас! Шу галги маошни шундай қўлига тутаман! Бор, ўғлим, дейман. Ол, кий! Яйра! Тепкилаб-тепкилаб кий… Воҳ! Автостанцияга ўтсак бўларди-да.\n— Ҳим, Қайнар… га борамиз. Оласан! — деди Мелибой ва бекатдагиларга қараб кулимсиради. — Бу ерда пасажирлар бор эканми?\n— Вей, борайлик. Менга ишонмаяпсанми? — Кейин қўшимча қилди: — Балки яна бирга қайтишимизга тўғри келар…\n— Эй, одаммисан? — деб юборди бирдан. — Инсонга ишонмайсанми? Мен ахир…\nМелибой эса у ерга борса… анави бекатдагилар таниб қоладигандек жойидан жилмай, ҳар эҳтимолга қарши дея олиб чиққан пулидан уч сўмни ажратди-да, узатди.\n— Нега? Ана, счётчигинг…\n— Счётчикнинг онасини… Яна уч сўм бер! Туда-судага… Ўзим ҳам билгандим-а! Апирист! Тағин орқага қайтмоқчилар бу киши. Олтмиш сўм планим бор!.. Мошина ҳақини тўлашим керак! Мени кафангадо қилмоқчи бу ҳароми!\nМелибой унинг дардини дарҳол англади: ҳа, бунақа яп-янги «Волга»ни гараждан олмоқ учун хўжайинларга камида минг сўм чўзиш керак: бу ҳақиқат… Бироқ, энди шофёрнинг қаттиқ-қурум гапларига, ҳатто сенлашига-да кўниккан эса-да, унинг «апирист, ҳароми» дегани… йўқ, бунга тоқат қила олмайди. У фирқўм котиблигидан кетса кетади-ю, ўзини бунчалар ерга урдирмайди: у ўрганмаган ахир!\n— Пулни чўз… — Тисланди у. — Бу йўлда одат шу! Ҳамма билади! Қани, бўл!\nШунда ҳар иккисининг ҳам жонига ора кириб… бояги ўсмир билан новча, саллали киши ҳам яқинлашиб кела бошлади. Мелибой ўзини орқага тортди, шофёр эса баттар авж олди:\n— Эй, мусулмонлар, мана бу апиристни кўринглар! Пулни бермаяпти! Мен коммунист дейди. Яна бир балоларни айтади. Пулни бермайди… — Кейин қўлидаги уч сўмликни ёруққа тутиб кўрсатди. — Бергани шу! Хўш, айтинглар-чи, марказдан шу ергача шуми?\n— Қаранг, бу салом беришниям билади-ю! — Чийиллади ҳайдовчи. — Мундай қарасанг, дуппа-дуруст одам…\n— Мен сенга бир сўм ҳам ортиқча бермайман, — деди Мелибой Бўриев. — Счётчик кўрсатганини олдинг. Энди… кетаверишинг мумкин. Лекин биз сен билан Қайнарбулоққача келишган эдик. Буям эсингдан чиқмасин!\n— Вой, номард-е, — қиқиллаб кулди шофёр. — Вой, иплос-е! Ахир, эй нокас, ҳаммасини тўлайман деб айтган ким? У ваъда сени эсингдан чиқдими?\n— Вой, қиззиғар-е!\n— Ахир, мен автостанцияга ўтсам… Вой, тавбангдан кетай! Бу қандай бало, а, мусулмонлар?\n— Ҳе, шопирни ҳақини беринг-е, — деди саллали. — Буниям бола-чақаси бор. Фалокат оёқ остида, тўрт ғилдирак устида юради. Бунинг устига, буёқлар овлоқ…\n— Йўқ, ўртокдар, — деди. — Мен принципиалли одам, ортиқча пул бермайман. Бундан ташқари, энди… — Қолган гапни ичига ютди. «Энди Қайнаргача обориб қўйишини талаб этаман!» демоқчи эди. Бу гап ғоят хавфли туюлди: шофёрни буткул қуюшқондан чиқариб қўйиши устига, қишлоққа етгандан кейин ҳам жанжал кўтарса…\n— Обком секретари! Обком секретари эмиш… Ҳе, онангни… сени, апирист! Бошдаям сезган эдим бир балоси бор, бу маккор, деб… Мана, сенга Қайнарбулоқ! Мана… дилигатлигинг учун! Механизаторлигинг… Йўқ, бу механизатор ҳам эмас… Вой, отахон-е, шу ерда тўхтаганимни қаранг!\n— Ҳе, онангни… — Шофёр унинг юзини эҳтиёт Қилаётганини, бир сўз қотмаганидан ўз гаплари ҳаққа чиққанига инониб, тантанавор кулди. — Тур энди! Обкомингга бор… Энағар! Вой, бунинг тайинли жойи Ҳам йўқ, отахон! Қани, машинага киринглар. Худо ҳаққи, айтмади… Ҳозир юртда ким кўпайган — рэкетчи, апирист.\n— Рост, рост, — деди қария. — Замон бузилди… Ҳе, лаънати-э.\n— Обком секретари! Сал пастроқ туш…\n— Ўн сўм берасиз, отахон. Мана, неварангиз ҳам бор…\nСўнг инқиллаб йиғлаб юборди. Тиззалари кўзига манглайини қўйиб хўп силкинди. Бир маҳал машина товуши эшитилаётгандек бўлиб, ўрнидан қўзғалди-ю, инграб юборди. Бели… нам, майда тошчалар. Эгнида қалин пахталик борлигига шукрона қилиб қоқинди.\n«Уни-ку топтириш мумкин… — деб ўйлаб ичида кулимсиради. — Нима фойдаси бор?» Аммо шу оннинг ўзида у йигитдан… бир қасд олмаса, уни бир марта дабдаласи чиққанини кўрмаса, сира-сира хумордан чиқмаслигини ҳис қилди. Ва ҳатто: «Кўрамиз!» деб ҳам қўйди.\nНиҳоят, ғижимланган «BT» қутисини чиқарганида, ажабо, Қайнарбулоқ йўлида кўзини… кўкартириб келаётган машина кўринди.\nМелибой ўзини тутиб ўрнидан турди. Бетон супачадан тушиб, қўлини… ерга қадаёттандек қилди. Оқ «Волга» келиб тўхтади. Мелибой ишонч билан тағин… орқа ўриндиқ эшигини очмоқчи бўлди, очилмади. Шофёр ичкаридан унга тикилиб турарди.\n— Ваалайкум ассалом… Энди, эҳтиёт шарт яхши-да.\n— Раҳмат… — Мелибой сигарета тутатиб, ўриндиққа ястаниб олди-да: — Ака, сиздан бир нарсани сўрасам майлими? — деди.\n— Ҳим, райком… йўқ, обком секретарининг мана шундай уст-бош билан тунда юришига ишонасизми?\n— Нега? — қизишиб сўради Мелибой. — Ахир, халқни ўрганиш учун юриши… мумкин-ку? Шу тариқа. партияни халққа яқинлаштириш учун, демак, партиянинг обрўсини кўтариш учун… Умуман, раҳбарликнинг…\n— Йўқ, ука, — деди у. — Бунинг учун секретарь… Хорун ар-Рашид бўлиши керак. Ана шундай бўлолмагани учун ҳам партиямизнинг обрўси кетган…\n— Бекатда ўтирган эдингиз…\n— Э, шу…\nУ кўзларини юмди ва… очди.\n— Яхши боринг, — деди. — Лекин партиянинг обрўси…\n← Аввалги Аввалги Шукур Холмирзаев. Ҳайкал (ҳикоя)\nКейинги → Кейинги: Шукур Холмирзаев. Кўк денгиз (ҳикоя)


Qalampir.uz - Гулнора Каримова судда ютқазди\n18:49, 16.08.2018 Жамият\nКаримованинг адвокати Швейцария банкларида музлатилган пулларнинг Ўзбекистонга қайтарилишига қарши шикоят топширганди.\nАввалроқ, Гулнора Каримованинг адвокати у билан учрашиш учун Тошкентга келгани ҳақида хабар берган эдик. Адвокат Грегуар Манжа мижози билан учрашиб, Швейцария прокуратураси Каримовага тегишли 800 миллион доллар пулни Ўзбекистонга қайтариш ҳаракатини бошлагани юзасидан шикоят аризаси топширишни муҳокама қилмоқчи эди.\nЖорий йил 31 июль куни Швейцариянинг Жиноий ишлар бўйича федерааль суди Гулнора Каримованинг аппеляциясини бекор қилган. Мазкур қарор Каримовага тегишли деб тахмин қилингаан 800 миллион доллар пулни Ўзбекистонга қайтариш жараёнида муҳим қадам бўлган.\nЖеневалик адвокат Грегуар Манжа томонидан Жиноий ишлар бўйича федерааль судга берилган шикоят апелляциясида Федераль прокуратуранинг швейцар банкларида музлатиб қўйилган 800 миллион долларни мусодара қилиш ҳақидаги қарорига норозилик билдирилган.\nЖорий йил 22 май куни Швейцария прокуратураси иккита ордер чиқарганди. Унда 2012 йил Женева ва Цюрихдаги банкларда музлатиб қўйилган 800 миллион долларнинг 686,7 миллион долларини Ўзбекистонга қайтариш назарда тутилганди.\nБундай қарор чиқарилишига Гулнора Каримова ишонган икки шахс: Гаяня Авакян ва Рустам Мадумаровларнинг иқрор бўлиб, берган кўрсатмалари асос бўлган. Улар бу пуллар Ўзбекистондан ўғирланганини тан олганлар ва қайтарилиши кераклигини айтганлар.\nШу билан бирга, Авакян ва Мадумаров уларга нисбатан очилган жиноий ишни Гулнора Каримова иши якунланмасидан ниҳоясига етказишларини сўраган.\nСоғлиқни сақлаш вазирлигида хориждан келган ўзбекистонлик мутахассис иш бошлади\n15:16, 18.01.2019 13 826\n19:47, 14.01.2019 19 246\n16:04, 25.12.2018 17 190\n19:07, 19.12.2018 13 362\n09:59, 19.12.2018 8 648


Москвадаги ёнғинда ҳалок бўлган ўзбекистонликларнинг шахси аниқланди\n00:59 / 26.02.2016\nМосквадаги Строминка кўчасида жойлашган тикув цехи биносида чиққан ёнғинда ҳалок бўлган 12 кишининг шахси аниқланди, тергов давом этмоқда, деб маълум қилинди Россия Тергов қўмитасининг Москва бўйича бош тергов бошқармаси сайтида.\n"Айни вақтда бош бошқарма терговчилари томонидан ёнғинда ҳалок бўлганларнинг жасадлари бўйича генетик таҳлил натижалари олинди ва бу ҳалок бўлганларнинг шахсини аниқлашга имкон берди", дейилмоқда хабарда.\nҚирғизистоннинг Россиядаги элчиси бош тергов бошқармасига жиноий ишнинг сифатли ва тезкор ўтказилгани учун миннатдорчилик билдирди.\nМосквадаги йирик ёнғин 30 январда кечки пайт юз берди. Тикув цехи жойлашган бино ёнган. Ёнғин оқибатида 12 киши: 8 нафар қирғизистонлик, 2 нафар қирғиз миллатидаги Россия фуқароси, 2 нафар ўзбекистонлик ҳалок бўлган. Номаълум шахс томонидан хорижий фуқароларнинг нотурар жой биносида ноқонуний бўлишини ташкиллаштириш ҳолати бўйича жиноий иш қўзғатилган.


15 Апрель 2021 13:24\nNUR-SULTAN. Kazinform – Йил бошидан буён ижтимоий аҳамиятга эга озиқ-овқат маҳсулотларининг нархларини Нур-Султан шаҳрининг дўкон жавонларида ушлаб туриш учун 4,6 млрд тенге маблағ сарфланди, деб хабар беради Kazinform мухбири.\nНур-Султан шаҳрининг жамоат кенгашининг йиғилишида барқарорлаштириш фондида сақланадиган озиқ-овқат миқдори тўғрисида савол берилди.\n«Биз нархларни барқарорлаштириш учун 4,6 млрд тенгени форвард шартномалари шаклида ажратдик. Ушбу лойиҳада саккизта тадбиркорлик субъекти иштирок этмоқда. Бундан ташқари, масала нархларни ушлаб туриш учун қўшимча 1,2 млрд тенге тасдиқланди. Бу берилган шартномалар. Биз тўғридан-тўғри фермерлар билан ишлашни бошладик. Биз аста-секин эски механизмдан воз кечмоқдамиз», - деди шаҳар инвестициялар ва бизнесни ривожлантириш бўлими бошлиғи Ерлан Бекмирзаев.\nҲокимлик вакили барқарорлаштириш фондини бошқариш уч йил олдин форвард сотиб олиш орқали бошланганини эслатди.\n«Ижтимоий тадбиркорлик корпорацияси орқали биз тўғридан-тўғри ишлаб чиқарувчиларга кредитлар берамиз. Ишлаб чиқарувчилар чакана савдо тармоқлари билан бевосита алоқада, шунинг учун биз кузда керакли миқдордаги маҳсулотни таъминлаймиз», - деди бўлим бошлиғи.\nКалит сўзлар: Бизнес, Жамият, Озиқ-овқат,


Оила: одатий муаммоларга оддий ечимлар | Azon.uz - Ахборот-таҳлилий портал\nОила: одатий муаммоларга оддий ечимлар\n1077 07:00 27.09.2019\nЭр-хотинлик муаммоларини иккига бўлиш мумкин:\n1. Эр томонидан юзага келадиган муаммолар.\n2. Хотин тарафидан пайдо бўладиган муаммолар.\nЭнди ушбу муаммолар ва уларнинг қисқача ечимини кўриб чиқишга ҳаракат қиламиз.\nЭр тарафидан пайдо бўладиган муаммолар\nМавзуни шу нуқтадан бошлаётганимиз сабаби оила тизгини эркакнинг қўлида бўлади. Шунинг учун оилани ҳимоя қилишдаги энг катта қийинчилик эр зиммасига тушади. Лекин ҳозирги кунга келиб, бу ҳолат ўзгарганига гувоҳ бўлиб турибмиз. Кўп эрлар шу муҳим бошқарув вазифасини қўлдан чиқариб, оила ҳимоясига эътиборсизлик қилмоқдалар.\nЭр тарафидан бўладиган муаммолар қуйидагилар:\n1-муаммо: хотинга етарли эътибор бермаслик.\nЕчим. Хотин – эрнинг бир бўлаги. Унга эътибор қаратиш зарур. Хурсанд бўлса, хурсандлигига, хафа бўлса, дардига шерик бўлиш лозим. Расулуллоҳ соллаллоҳу алайҳи ва саллам ҳар бир ҳақдорга ўз ҳақини беришга амр қилганлар.\nИмом Бухорий ривоят қилади: “Расулуллоҳ Салмон Форсий розияллоҳу анҳу билан Абу Дардо розияллоҳу анҳуни ака-ука қилиб қўйган эдилар. Салмон уни зиёрат қилгани келганида Умму Дардо розияллоҳу анҳо аччиқланиб турган эканлар. Салмон: “Сенга нима бўлди?” деб сўради. Умму Дардо: “Биродарингизнинг дунё билан иши йўқ. Кечаси намоз ўқийди, кундузи рўза тутади”, деди. Шунда Абу Дардо келиб қолиб, Салмонни (ичкарига) таклиф қилди ва олдиларига егулик қўйдилар. Салмон Абу Дардога: “Егуликдан ол”, деди. “Мен рўзаман”, деди у. “Рўзангни очиб, егуликдан оласан”, деди. Сўнг биргалашиб едилар ва Салмон ўша ерда тунаб қолдилар. Ярим кечаси Абу Дардо намозга турмоқчи бўлганларида, Салмон уни қайтардилар ва: “Сенда жасадингнинг ҳам, Раббингнинг ҳам ҳақи бор. Оилангнинг (ҳам) ҳақи бор. Рўза (ҳам) тут, оғзинг очиқ (ҳам) бўлсин, оиланг билан (ҳам) бирга бўл. Барча ҳақдорлар ҳақини адо қил”, дедилар. Тонг ота бошлаганда Салмон: “Хоҳласанг энди тур”, деди. Иккалалари туриб, таҳорат олишди ва икки ракат намоз ўқидилар. Сўнг намоз бомдод ўқиш учун масжидга чиқдилар. Абу Дардо Расулуллоҳга яқин келиб, Салмон қилган ишни айтмоқчи бўлган эдилар, унга: “Ё Абу Дардо, Салмон айтганидек, сенда жасадингнинг ҳам ҳақи бор”, дедилар”.\n2-муаммо: кичик хато ва тойилишларга беэътибор бўлмаслик.\nЕчим. Эрда ўзини билмасликка олиш сифати бўлиши керак. Яъни хотиннинг диёнатига таъсир қилмайдиган арзимас хато ва камчиликлар содир бўлса, ўзини билмаганга олиши керак. Аммо хотиннинг хатоси динга алоқадор бўлса, бепарволик қилмайди. Меҳрибонлик ва мулойимлик билан дин ишларини мукаммал бажаришига кўрсатма бериб беради.\nҲикматли сўзда: “Эркак кишининг яхшиси ўзини билмаганга оладиган зийрагидир”, дейилган. Аллоҳ таоло айтади:\n“Пайғамбар хотинларидан бирига (Ҳафсага) бир гапни (чўриси Мория талоғи ва халифаликни) хуфёна айтганини эсланг! Бас, қачонки, (Ҳафса) у (сир) ҳақида (Ойшага) хабар бергач, Аллоҳ уни бундан воқиф қилди ва у (Ҳафсага ўзи билган нарсанинг) баъзисини билдирди ва баъзисидан юз ўгирди (билдирмади). Бас, қачонки, (Пайғамбар Ҳафсага) хабарни айтгач, у: “Ким Сизга бу хабарни берди?” деди, (Пайғамбар): “Менга Билувчи ва Хабардор (Аллоҳ) хабар берди”, деди” (Таҳрим сураси 3-оят).\n3-муаммо: ўзлари ёки фарзандлари учун муҳим бўлган масалада хотиннинг фикрига эътибор бермаслик.\nЕчим. Эр жуфти ҳалоли ҳаётдаги шериги эканини ёдидан чиқармаслиги зарур. Балки ҳаёт йўлидаги ҳамроҳи эканини ҳис қилиши лозим. Муҳим масалаларда фикри тўғри бўлса, қабул қилади. Тўғри бўлмаса, қабул қилмайди. Унинг фикрини буткул инкор этмайди. Энг муҳими – фикри тўғри бўлмаганда, ҳис-туйғуларига (ориятига) тегадиган йўсинда инкор қилмайди. Аллоҳ таоло мўминларни: “Уларнинг ишлари ўзаро маслаҳат (билан) бўлур” (Шўро сураси 38-оят), дея мақтаган.\n4-муаммо: эр бўйнидаги вазифасини бажариб туриб шуни хотинига миннат қилиши.\nЕчим. Эр хотинига жавобгар эканини билиши зарур. Унинг ҳуқуқларига риоя қилмаса, қиёмат куни жавоб беради. Расулуллоҳ: “Аллоҳ таоло барча маъулларни қўл остидагилар риоясини қилган ёки риоясини қилмаганидан сўрайди. Ҳатто эркакни оиласидан сўроқ қилади”, дедилар. Эр бурчини бажараркан, хотинига бу нарсаларни миннат қилишга ҳақи йўқ. Чунки у хотиннинг ҳуқуқлари ҳисобланади.\n5-муаммо: эр болалари ёки оиласи олдида хотинини ҳақорат қилиши ва менсимаслиги.\nЕчим. Эр хотинининг ҳурмати ўзининг ҳурмати эканини билиши лозим. Бошқалар олдида хотинининг туйғулари ва ҳурмати сақлаши керак. Хусусан, болалари олдида. Чунки болалари қалбида хотиннинг ҳайбати кетиб қолса, уларни тарбиялаш учун гапи ўтмай қолади. Эр аёлини койимоқчи бўлса, бошқаларнинг қулоғига етмайдиган узоқроқ жойга бориши керак. Шунда туйғуларини топтаган бўлмайди ва ҳайбати ҳам йўқолмайди. Хотинга яхши муносабатда бўлиши мардлик эканини эр билиши лозим.\n6-муаммо: эрнинг никоҳ вақтида берилган ваъда вафо қилмаслик.\nЕчим. Эр никоҳ вақтида хотин қўйган шартларга розилик билдирган бўлса, уларга вафо қилиши керак. Расулуллоҳ: “Вафо кўрсатишингиз керак бўлган энг ҳақли шарт фаржни ҳалол қилиш (учун қўйилган) шартдир”, – дедилар.\n7-муаммо: хотинни ихтиёрида бўлмаган нарсага мажбурлаш.\nМасалан, фақат қиз туғадиган бўлса, талоқ билан қўрқитиш. Ҳомиладорлиги ва туғиши кечиккани учун хотинни ҳақорат қилиш.\nЕчим. Фарзанд Аллоҳнинг совғаси, эр-хотин бу борада ҳеч нарса қила олмаслигини эр билиши керак. Аллоҳ таоло айтади: “Осмонлар ва Ернинг ҳукмронлиги Аллоҳга (хос)дир. (У) хоҳлаган нарсани яратур. Хоҳлаган кишисига қизларни ҳадя этур ва хоҳлаган кишисига ўғилларни ҳадя этур. Ёки уларга ўғиллар ва қизларни қўшиб берур ва хоҳлаган кишисини фарзанд кўрмайдиган қилиб қўйгай. Албатта, У (бунинг ҳикматини) билувчи ва (ўзи хоҳлаган нарсани яратишга) қодирдир” (Шўро сураси 49 – 50-оятлар).\nХотин фақат қиз туғар экан, бунга унинг ҳеч қандай алоқаси йўқ. У қорнидаги болани қиз ёки ўғил қилиб олишдан ожиз. Барчаси Аллоҳнинг тақдири. Инсон Аллоҳнинг тақдирига рози бўлиши керак. Фарзанд Аллоҳнинг совғаси. Банда бу совғага шарт қўйиши мумкин эмаслигини эр тушуниши керак. У ўзига берилганига шукр қилиши ва рози бўлиши зарур.\n8-муаммо: аёл ҳуқуқларини амалга оширишда пайсалга солиш. Унинг эҳтиёжларини қондиришни кечиктириш. Эрнинг эҳтиёжлари бўлса, ҳеч қачон кечикмайди ва чўзилмайди.\nЕчим. Эр ушбу оятини эслаб турсин: “Аёллар учун (белгиланган ҳуқуқлар) ўз меъёрида эркаклар (ҳуқуқи) билан тенгдир” (Бақара сураси 228-оят). Расулуллоҳ: “Ўзингизга яхши кўрган нарсани биродарингизга (ҳам) яхши кўрмагунингизча сизлар комил мўмин бўлмайсизлар”, дедилар.\nЎз ҳуқуқларингиз адо қилинишига эътиборли бўлганингиз каби хотинингизнинг ҳам ҳуқуқлари адо этилаётганига эътибор беринг. Бу комил мўминлик аломатидир.\n9-муаммо: эр ўзининг барча қариндошлари меҳмон бўлиб келишига рухсат бериб, хотинининг қариндошлари келишини тақиқлаши.\nЕчим. Эр яхши билиб қўйсинки, хотин ўз яқинлари билан алоқа қилишни сўрашга ҳақли. Эр ота-онаси ва қариндошларига яхшилик қилишга ошиққани каби, хотинини ҳам қариндошларидан узиб қўймаслиги лозим. Аёлнинг қариндошлари меҳмонга келишганида гуноҳга сабабчи иш содир этилмаса, бас. Аммо меҳмондорчилик шариат одобларига тўғри келмаса, эр буни тақиқлаш мумкин. Бу ўринда тақиқлаш сабабини айтиб берса, хотини ҳам тушунади ва рози бўлади.\n10-муаммо: арзимас сабаб ва аҳамиятсиз муаммони рўкач қилиб, болаларни олиб қўйиб талоқ қилиш ва ажрашиш билан қўрқитиш.\nЕчим. Эр оила эҳтиёт қилинадиган мустаҳкам ришта эканини билиши лозим. У мазкур риштани қадрлаши керак. Талоқ ва ажралиш сўзларини тилига олмасин, етарли сабаб бўлмаса, хаёлига ҳам келтирмасин.\n524 03:00 14.05.2020\n1426 00:00 05.05.2020\n2902 22:00 20.11.2019\n975 22:00 19.11.2019\n535 22:00 15.11.2019\n878 22:00 13.11.2019


Тунги капалаклар қўналғаси… » Ўзбекистон янгиликлари – Zamin.uz\nБугунги глобаллашув ва ахборот асрида ўсиб келаётган ёш авлод таълим-тарбиясига ҳар қачонгидан-да зийраклик ила ёндашишни даврнинг ўзи тақозо қилмоқда. Ёшлар онгу тафаккурини заҳарлаб, уларни тубанлик, разолат ботқоғига етаклаётган омиллар кун сайин қўзиқориндек кўпайиб бораётгани ҳеч биримизга сир эмас. Кеча бир «оммавий маданият» ниқобидаги муаммодан қутулган бўлсак, бугун яна бир маънавият кушандасининг илдизини қандай қуритиш устида бош қотиряпмиз.\nНеча йиллардан бери ижтимоий хавфли иллатларнинг илдиз отишига замин яратаётган «оммавий маданият», енгил-елпи ҳаёт тарғиботини тижоратга айлантиришни «анъана» тусига киритган тунги клублар вояга етмаган ёшларимизнинг севимли масканига айланиб, уларни ўз домига тортиб олиб, ҳам маънан, ҳам жисмонан қашшоқлашишида муҳим ўрин тутмоқда. Маишат кўзини кўр қилган, шаҳвоний ҳис-туйғуларини жиловлай олмаганларнинг кўнгилхушлик қилишига, эмин-эркин бўлишига етарлича шароиту қулайликлар яратилган бу каби тунги капалаклар қўналғасида охирги пайтларда юз бераётган даҳшатли жиноятлар барчамизни сергак торттирмоқда.\nТАНИҚЛИ СПОРТЧИНИНГ ЎЛИМИ КЕНГ ЖАМОАТЧИЛИКНИ «УЙҒОТДИ»\nЖорий йилнинг 8 августдан 9 августга ўтар кечаси тахминан соат 00:25 ларда Тошкент шаҳри Юнусобод туманидаги «Aurum 898» тунги клуби олдида жанжал чиқиб, клуб қўриқчилари ва меҳмон ўртасида можаро юзага келади. Натижада икки нафар қўриқчи тан жароҳати олади. Эркин курашчи, халқаро тоифадаги спорт устаси ҳисобланган Жамшид Кенжаев эса аянчли вафот этади. Айни вақтда ўша мудҳиш воқеа бўйича жиноят иши очилган бўлиб, спортчининг ўлимида айбланаётган қўриқчилар устидан суд ишлари бошланган.\nУшбу мудҳиш манзара ҳақида ижтимоий тармоқларда маълумотлар тарқалгач, бу ҳолат миллионлаб инсонлар томонидан катта баҳс-мунозараларга сабаб бўлди. Тошкентдаги клублар фаолиятига бўлган танқидий эътибор ҳар қанчонгидан жиддий тус олди. Тунги клублар ОАВнинг асосий мавзусига айланди, ҳукумат вакилларию мутасадди ташкилотлар бу борада жиддий ишлар қилишга бел боғлади. Асосийси, тунги клублар билан боғлиқ ҳали қилинажак ишларимиз талай эканлиги тан олинди.\nХабарларга кўра, «Aurum 898» тунги клуб биноси ҳуқуқ-тартибот органлари ходимлари томонидан атрофлича ўрганилиб, унинг фаолияти тўхтатиб қўйилган. Ҳафта давомида соат 22:00 дан соат 5:00 гача фаолият олиб борган Тошкентдаги ушбу энг йирик клуб пештоқидан номи ва реклама баннерлари олиб ташланган.\nСодир этилган қотиллик тафсилотлари ОАВда эълон қилинганидан сўнг клуб ҳақида ҳар ким ўз муносабатини билдирди. Кимдир «Тунги клубларни ёпиш зарур. Фарзандларимизга фойдаси йўқ бундай жойларнинг», деса, яна кимдир «Спортчиларнинг руҳий тарбияси билан чуқурроқ шуғулланиб, уларни ҳам назорат остига олиш керак», дея таклиф қилди. 11 август куни Ўзбекистон Республикаси Бош вазири А. Арипов иштирокида ўтказилган йиғилишда мамлакатимизда фаолият олиб бораётган ишбилармонлар алкоголли маҳсулотлар сотишни 21:00 дан сўнг, овқатланиш шохобчаларида 22:00, ресторан, кафе, бар ва тунги клублар томонидан мижозларга хизмат кўрсатиш соат 23:00 дан кейин қатъий чеклаш тўғрисида огоҳлантирилди.\nҚуйида айрим юртдошларимизнинг мавзуга оид фикр-мулоҳазаларини эътиборингизга ҳавола этамиз.\n«КЛУБЛАРНИНГ КЎП СИРИДАН ВОҚИФ БЎЛГАНМАН»\nТоҳир МАЛИК, Ўзбекистон Республикаси халқ ёзувчиси:\n— Бундан 10-15 йил олдин «Талваса» романини ёзиш жараёнида асарим учун бир қанча тунги клубларга муҳитни ўргангани борганман. Ўшанда у ердагиларнинг инсонлар эмас, одам шаклидаги махлуқлар эканлигига ишонганман. Мен у жойни тунги клуб демасдим, «бузуқлик клуби», дея номлардим. Ташрифим чоғида кўп сирларнинг шоҳидига айланганман. Тунги клубларга кирганлар билади, унинг ўзига тортадиган оҳанрабоси бор. Бу нима, биласизларми? Афюн. Улар афюн зарраларини ҳаво совуткичларининг (кондиционер) устига сепиб қўйишади.\nКейин ҳавога қўшилган маст қилувчи ҳид клубга кирганларнинг ҳушини ўғирлайди, димоғига урилгач, уларда аллақандай хурсандчилик кузатилади, кайфияти кўтарилади. Эртага яна келгиси келади. Тадбиркор ниқоби остида тунги клубларни очиб қўйиб, фалон сўм пул топаётган дўстларимиз Президент уларга яратиб бераётган имкониятларни суистеъмол қилмаса, яхши бўларди. Бизга бундай клубларнинг умуман кераги йўқ!\n«ТАҚИҚЛАШ БИЛАН МУАММО ҲАЛ БЎЛМАЙДИ!»\nЎткирбек ХОЛМИРЗАЕВ, ҳуқуқшунос:\n— «Aurum 898» ва бошқа тунги клублардаги қотилликлар барча мамлакатларда ҳам содир бўлиб туради, бир қарашда кишиларнинг ўзаро жанжаллашуви оқибатида юз берадиган ҳолатлар ажабланарли эмас. Лекин айни вазиятда ушбу қотилликнинг олдини олиш, содир бўлмаслигини таъминлаш зарур эди. Ёки бу каби ҳодиса тунги клуб эмас, бошқа умумий овқатланиш жойида ҳам содир бўлиши мумкин.\nХусусий қўриқлаш фаолиятига қўйилган тақиқларни қайта кўриб чиқиш ва тартибга солиш орқали бу каби воқеаларнинг олдини олишга эришса бўлади. Тунги клублар, кўнгилочар масканлар ва бошқа умумий овқатланиш жойларини ёпиш, қўриқчилар фаолиятини тақиқлаш каби чоралар мазкур муаммони ечишда ёрдам бермайди, қайтанга бундай масканлар «ер остига» кўчиб ўтади, тартибсизлик ва шафқатсиз қотиллик ҳолатлари кўпайиши эҳтимоли ошади.\nКўнгилочар масканларнинг хусусиятларидан келиб чиққан ҳолда қалтис вазиятни тўғри баҳолаб, мутаносиб ҳаракат қиладиган, ташриф буюрувчилар ва бошқа шахслар соғлиғи, мол-мулклари хавфсизлигини қонун доирасидан четга чиқмай қўриқлай оладиган, махсус тайёргарликка эга, руҳий ҳолати барқарор қўриқчи профессионалларни қўриқлаш фаолиятига жалб қилиш, бунинг учун эса хусусий нодавлат қўриқлаш фаолиятига ўрнатилган лицензияланадиган фаолият тури сифатида рухсат бериш тўғри бўлади. Тақиқлаш йўли билан эмас, балки қўриқчиларни тайёргарликдан ўтказиш, доимий ўқитиш, фаолиятини тизимли тартибга солиш орқали бу муаммони ечиш лозим.\n«ЁШЛАРНИНГ МИЯСИНИ ҚАНДАЙ НАЗОРАТ ҚИЛАСИЗ?»\n— Бир марта одам ўлдирилган клуб умуман қайта очилмайдиган қилиб ёпилиши керак. Лекин бу дегани тунги клублардаги муаммоларни уларни ёпиш билан ҳал қилиш мумкин, дегани эмас. Тунги клубга бориб наша чеккан, зино қилган ва ёки одам ўлдирган одам тунги клубсиз ҳам шу ишини қилади. Тунги клубларни назорат қилиш мумкин, лекин ёшларнинг миясини, қизиқ қонини қандай назорат қиласиз?\nУлар кўчада, ертўлада, чордоқда, пана-пастқамда давом эттиришади шу ишларини. У ерларга камера қўёлмайсиз, қўриқчи қўёлмайсиз. Ёпиш осон, тартиблаш қийин, муаммоларни бартараф этишда осон йўллардан боравериб, етиб келганимиз шу жой бўлди.\n«ХОҲЛАГАН ИШИНГИЗНИ ҚИЛИШИНГИЗ МУМКИН…»\nТимур ЖЎРАЕВ, 27 ёш, тадбиркор:\n— Бундан 5-6 йил олдин абитуриентлик давримда пойтахтга борганимда ошналар билан бир неча марта тунги клубларга борганман.\nКлубга киришим билан димоғимга сигарета ва турфа ёқимсиз ҳид урилган. Кучли шовқин-сурон, ғарб қўшиқларидан қулоғим битиб қолган, рангли лазерларнинг жимирлашидан эса кўзларим тиниб кетган. Турли ёшдаги йигит-қизларнинг бақиришлари, тушунарсиз қилиқларини кўриб, ҳайрон қолганман.\nБир томонда фаҳш ишлар билан банд эркак-аёллар, бир тарафда ҳали ақлини танимаган зурриёдлари билан байрам қилаётган бутун бир оиланинг тантанали ўтириши ҳайратимни оширган. Озиқ-овқат, ичимликларга қўйилган нархларни кўриб, бундай масканлар ортидан миллион-миллион даромад келишини англаб етганман. Шунингдек, у ерларда саҳаргача хоҳлаган кишингиз билан хоҳлаган ишингизни қилишингиз мумкин экан. Клуб меҳмонлари эгнида «dress cout», яъни тунги клуб белгилаб берган кийим бўлса, кифоя.\nБахтга қарши, ўша йили ўқишга кира олмадим. Кейинги йили эса Андижон давлат университети талабаси бўлдим. Шу-шу, клубларга бормай қўйганман. Назаримда, вилоятларга нисбатан Тошкент шаҳрида тунги клубларни кўпроқ учратиш мумкин.\n«БОРГАНИМИЗ ҚИММАТГА ТУШГАН»\nИсмини сир тутган 22 ёшли йигит:\n— Тунги клубга бир марта синфдошимнинг туғилган кунида борганман. Азизнинг 20 ёшини ўша ерда нишонлаганимиз қимматга тушган. Ўша куни соат 01:00 гача саккиз нафар дўст ўтирганмиз. Ёнимиздаги столда ўтирган бир жувон Умарнинг олдига келиб, қўшиқ заказ қилиши ва бунинг учун 10 минг беришини сўраб, аста суйкала бошлаган. Биз у аёлга жиддий оҳангда рад жавобини берганмиз. У эса ширакайфлиги учун жазавага тушиб, жанжал кўтарган. Бу ҳолатни томоша қилиб турган биздан бир неча ёш катта йигитлар Умарни ташқарига олиб чиқиб кетишган. Ташқарида эса анча вақтгача разбор бўлган. Назаримда, улар биздан пул талаб қилган аёлнинг шериклари эди. Мунозарага қўриқчилар нуқта қўйиб, бизларга яхши гапирган ва тинчгина бу ердан кетишимизни таъкидлашган. Ўшандан бери бирор марта ҳам тунги клубларга бормай қўйдим.\nБугунги замонавий дунёда тунги клублар, дам олиш муассасалари ҳам ўз ўрнида керак. Бироқ уларнинг фаолиятини назоратга олиш ва тўғри ишлашларини таъминлаш ҳам лозим. Шундагина нохуш ҳолатларга оз бўлса-да, барҳам бериларди.\nБундай маконлар аллақачон фаҳш, жиноят, ҳуқуқбузарлик, маънавиятсизлик, ҳаёсизлик бозорига айланиб бўлган. У жойлар ер юзининг ажралган бир бўлаги сифатида кишида тасаввур уйғотади. Айримлар кўнгилхушлик учун келса, баъзилар пул топиш илинжида ҳар куни келишдан сира зерикмайди.\nЯнгиликлар » Жамият » Тунги капалаклар қўналғаси…\n13:57 Тунги клублар давлатга аслида қанча солиқ тўлаши лозим эди?\n12:30 Тунги клублардаги рейд: У маданият ўчоғими ёки фаҳш? (видео)\n16:30 3-синф ўқувчисини чилимхонага қандай омиллар етаклади?\n15:49 Фото: Самарқанд шаҳри тунгги клубларида рейдлар ўтказилди


Эрон Airbus’дан илк узоқ магистрал самолётни олди\n20:48 / 11.03.2017\nЭрон Европанинг авиасозлик концерни Airbus билан шартнома бўйича ундан илк узоқ магистрал самолёт А-330-200’ни олди. Эрон телевидениесининг маълум қилишича, самолёт 11 март куни Теҳрондаги Меҳробод аэропортига қўнган ва Эрон фуқаролик ҳаво флотининг таркибига киритилган.\nЭрон 20 мартгача яна битта шундай самолёт олиши кутилмоқда. Эронга самолётларнинг етказилиши 2 ой аввал – 11 январда санкциялар бекор қилингандан кейин бошланган ва Франциянинг Тулуза шаҳрида Iran Air авиакомпаниясига ўрта масофаларга мўлжалланган А321 самолёти топширилган.\nКелишувга кўра, Эрон умумий ҳисобда 100 та янги самолёт: А320 оиласига кирувчи 46 та, А330 оиласига кирувчи 38 та ва 16 та кенг фюзеляжли А350 XWB самолёти олиши керак. Бу ҳақдаги келишув 2016 йил январида Эрон президенти Ҳасан Руҳонийнинг Парижга сафари вақтида эришилган. Шартнома қиймати 20 млрд долларга яқинни ташкил қилади.\nЭрон унга қарши халқаро санкциялар амал қилган вақтда янги авиатехника харид қилиш имкониятидан маҳрум этилганди. Эронлик мутахассисларнинг баҳолашларича, Эрон яқин ўн йил ичида тахминан 500 та йўловчи самолёти харид қилиши керак.\nЭрон Airbus А-330-200


Кобул-Исломобод музокаралари давом этмоқда\n17 май 2021, Тошкент вақти: 02:05\nПокистон ва Афғонистон президентлари ўзаро алоқаларни мустаҳкамлашга оид сешанба куни бошланган музокараларни бугун ҳам давом эттирмоқда.\nПокистон президенти Осиф Али Зардорийнинг Кобул сафари 6 январ куни бошланди.\nШу куннинг ўзида афғонистонлик ҳамкасби Ҳамид Карзай билан учрашган Зардорий икки давлат ўртасида ҳамкорликни ривожлантириш ва терроризмга оид масалаларини муҳокама қилди.\nМазкур учрашувдан сўнг президентлар терроризм ва экстремизга қарши биргаликда курашишга келишиб олганларини маълум қилдилар.\nЎтмишда расмий Кобул кўп бора Покистонни Ал-Қоида жангариларининг ўз чегарасидан Афғонистонга ўтишига тўсқинлик қилмаётганликда айблаган эди.


Ўзбекистон Ёзувчилар уюшмаси » Ўзбек ҳалқ эртаклари олмон тилида\nАсосий Адабий-бадиий нашрлар Ўзбек ҳалқ эртаклари олмон тилида\nАдабий маданий алоқалар бунга яхши мисол. Айниқса,Германия билан маданий мулоқотларимиз мунтазам равишда, изчил давом этаётгани қувончлидир. 2016 йилнинг 12 февралида, Берлин шаҳрида ҳазрат Алишер Навоийниг 575 йиллиги муносабати билан халқаро илмий конференция ўтказилди. Илмий анжуманда Европанинг атоқли шарқшунослари қатнашдилар. Ўзбекистондан борган бир гуруҳ иштирокчилар — Ўзбекистон халқ ёзувчиси Муҳаммад Али, профессорлар Шуҳрат Сирожиддинов, Афтондил Эркиновлар Алишер Навоийнинг ижоди ҳақида маъруза қилдилар. А. Навоий асарларидан Германиядаги шарқшуносларга совға қилинди. Германиялик олимлар ҳам ўзбек адабиётига оид илмий ишлар қилмоқдалар. И.Б Бальдауф,З.Клайнмихелларнинг илмий ишларини алоҳида таъкидлаш даркор. 2016 йил 17- 22март кунлари Германиянинг бешта шаҳри- Бонн, Берлин, Фрайбург, Оффенбург, Хайделберг шаҳарларида наврўз байрамига бағишланган учрашувлар бўлди. Учрашувларда Ўзбекистондан борган олимлар Ўзбекистон ҳақида, миллий урф -одатларимиз ҳақида германиялик дўстларимизга сўзлаб бердилар.\n29-31 август кунлари Фрайбург шаҳрида Мустақиллигимизнинг 25 йиллигига бағишланган учрашув ташкиллаштирилди. Бунингдек учрашувлар Ўзбекистонни жаҳонга танитишда дадил қадам бўлаяпди.\nГерманиялик илм аҳлининг юртимизга қизиқиши кундан-кун кучаймоқда. Бунда филолог олимларнинг хизмати айрича. Улардан айримлари юртимизга келиб ўзбек халқ оғзаки ижодини ўрганмоқдалар. 2008 йили тадқиқотчи Габриеле Келлер ва олмоншунос олим Хуррам Рахимовлар жанубий Ўзбекистон ҳудудлари бўйлаб илмий экспедицияда бўлиб, Сурхандарё, Қашқадарёда яшовчи эртакчи боболардан, момолардан 500 та эртаклар ёзиб олган эдилар. Шу ёзиб олинган халқ эртакларидан 34таси олмон тилига таржима қилиниб, 2016 йилда “Ўқитувчи” нашриёти томонидан “Оловдан чиққан қуш-қиз” номида, ўзбек сеҳрли этаклари рукни остида нашр этилди. Китобда миллий руҳдаги безакларнинг, расмларнинг берилгани нашр қимматини оширган. Бу эртаклар айтувчилар тилидан қандай ёзиб олинган бўлса, шу ҳолатда таржима қилиниб, адабий тил нормаларига солинмаган , қайта ишланмаган ҳолатда чоп қилинди. Эртак кимдан ва қачон ёзиб олингани ҳам тўлиқ кўрсатилган. Бунинг бир яхши томони бор. Айтилаётган ҳудудга (регионга) хос шева хусусиятлари сақланиб қолади. Иккинчидан айтувчининг чечанлиги, эртак оҳанги тўлиқроқ сақланади, эртак нафосатига путур етмайди ва ўша эртакларнинг бошқа ҳудудда айтувчилардан фарқи билинади.\nЭркенжа, Аждаркуш,Сариқ ит, Балиқ ака, Кулойим, Сеҳрли булоқ, Уйқудаги куёв каби эртарлар биринчи марта ёзиб олинган. Эртаклар таржимада ҳам жонли тилда қандай ёзиб олинган бўлса шундай жаранглайди. Бу германиялик ўқувчиларга , айниқса, тилимиз тадқиқотчиларига ўзбек тилини теранроқ ўрганиши учун қўл келади.\nТаржимон Хуррам Рахимов нашриёт билан ҳамкорлик қилиб, эртакларнинг қолганларини ҳам олмон тилида яна тўрт китоб ҳолида нашр қилдириш ниятида. Ўзбек сеҳрли эртакларини беш китоб ҳолида чоп этилиши олмониялик, умуман олмон тилида сўзлашувчилар учун катта совға бўлиб, ўзбек халқ оғзаки ижоди билан теран танишувларига хизмат қилди деб ўйлаймиз.\nХалқаро алоқалар ва бадиий таржима бўлими масъул котиби.


Ҳозирги кунда фарзандли бўлиш мақсадида “суний уруғлантириш” (ЭКО)дан фойдаланишмоқда. Динимизда шу ишга рухсат борми? - Hidoyat.uz\nАсосий саҳифа FAQ Ҳозирги кунда фарзандли бўлиш мақсадида “суний уруғлантириш” (ЭКО)дан фойдаланишмоқда. Динимизда шу ишга рухсат борми?\nЧоп этилди May 6, 2019 Ҳозирги кунда фарзандли бўлиш мақсадида “суний уруғлантириш” (ЭКО)дан фойдаланишмоқда. Динимизда шу ишга рухсат борми?da fikr bildirishni o'chirish


Расмий Анқара арманилар қатлиомини тан олмайди\n11 май 2021, Тошкент вақти: 16:27\nТуркия бош вазири Ражаб Тоййиб Эрдўғон 1915 йили этник арманлар қатлиом қилингани учун улардан узр сўраган турк зиёлилари сафига қўшилмаслигини маълум қилди.\nДушанба куни 200 га яқин турк олими, ёзувчи ва санъаткорлари Усмонли турклар даврида арманлар қатлиом қилингани учун узр сўраб, интернет орқали арман миллатига нома йўллаган эди.\n“Агар жиноят содир этилган бўлса, бу жиноятга маъсул бўлган шахслар узр сўрайверсин. Бу масала халқим ва мамлакатимга таалуқли эмас”, - деди Туркия бош вазири.\nЭрдўғоннинг таъкидлашича, бу каби чиқишлар сўнгги пайтда ривожланиб бораётган Туркия-Арманистон алоқаларига салбий таъсир этиши мумкин.